title: Asklepioksen sauva

text: Kreikkalaisessa mytologiassa Asklepioksen ja käärmeen yhteyden selitetään juontavan juurensa tapauksesta, jossa Minos oli määrännyt hänet herättämään poikansa Glaukoksen kuolleista. Hänen miettiessä, miten saisi tämän tehtyä, paikalle oli kiemurrellut käärme, joka oli kietoutunut hänen sauvansa ympärille. Asklepios oli tappanut käärmeen sauvallaan, mutta pian oli paikalle tullut toinen käärme, joka oli herättänyt ensimmäisen kuolleista mukanaan tuomalla yrtillä. Tällä samalla yrtillä Asklepios oli herättänyt kuolleista myös Glaukoksen. Myöhemmin lääkärit olisivat alkaneet käyttää käärmeitä esimerkin mukaisesti lääketieteessä, ja ylijumala Zeus nosti Asklepioksen itsensä taivaalle asumaan Käärmeenkantajan tähtikuvioksi.


title: Asklepioksen sauva

text: Asklepioksen sauvan ympärille kiertynyt käärme on pensaskäärme ("Zamenis longissimus"), joka on Välimeren alueen yleisimpiä käärmeitä. Niitä pidettiin antiikin aikoina Asklepiokselle pyhitetyissä temppeleissä, jonne ihmiset tulivat pyytämään apua sairauksiinsa. Pensaskäärmeiden avulla saatiin apua lääkintätaidon jumalalta. Käärmeen nahanluonnin on katsottu symbolisoivan uudestisyntymistä ja voimien palaamista.


title: Asklepioksen sauva

text: Asklepioksen sauvan edeltäjiä ovat sumerilais-akkadilaisen parantamisen jumalan Ningišzidan sauva, jota kiersi kaksi käärmettä. Lisäksi foinikialaisten jumala Eschmun kuvattiin usein käärmeen kanssa.


title: Asklepioksen sauva

text: Etenkin Yhdysvalloissa caduceus, kaupan ja talouselämän tunnus, sekoittuu ajoittain Asklepioksen sauvan kanssa. Kyseessä on kuitenkin kaksi erilaista ja eri yhteyksissä käytettävää symbolia.


title: EDIFACT

text: EDIFACT-kielioppi eli syntaksi on YK:n Euroopan talouskomission alaisen UN/CEFACT:in () kehittämä rakenteinen tiedon esitystapa. EDIFACT on lyhenne sanoista Electronic Data Interchange for Administration, Commerce and Transport. Tämä tiedon esitystapa kielioppi luotiin 1980-luvun loppupuolella helpottamaan yritysten ja organisaatioiden välistä tiedonsiirtoa niiden välittäessä kauppatapahtuman asiakirjoja keskenään elektronisesti. Ennen EDIFACT-kieliopin julkaisemista vuonna 1987 ei ollut yleistä esitystapaa, jolla yritykset ja organisaatiot olisivat voineet siirtää tietoja keskenään. Kun EDIFACT-kielioppi sitten julkaistiin, helpotti se huomattavasti sitä kehitystyötä, jota organisaatiot tekivät nopeuttaakseen kauppatapahtuman tiedon siirtämistä toistensa välillä. EDIFACT-kielioppi antoi yrityksille ja organisaatiolle ohjeet siitä, kuinka kauppatapahtuman asiakirjan tiedot on esitettävä.


title: EDIFACT

text: EDIFACT-kielioppi koostuu sanomakuvauksista eli sanomista, jotka sisältävät ohjeet siitä, kuinka tietyn kauppatapahtuman asiakirjan tiedot tulee esittää siirrettäessä niitä elektronisesti. Sanomaksi nimitetään myös sitä tiedostoa tai tiedoston osaa, joka sisältää kauppatapahtuman tiedot sanomakuvauksen esittämässä muodossa. Yhteen siirrettävään tiedostoon voi siis sisältyä useita sanomia tai siinä voi olla ainoastaan yksi sanoma. Sanoma voi siis olla tilaus, lasku tai vaikkapa rahtikirja.


title: EDIFACT

text: Alun perin EDIFACT-sanomia luotiin ainoastaan kaupan, teollisuuden ja kuljetuksen alueella. Kun EDIFACT-kielioppi julkaistiin vuonna 1987, julkaistiin myös kolme sanomaa, jotka olivat ORDERS (Order eli Tilaus), INVOIC (Invoice eli Lasku) ja DESADV (Despatch Advice eli Lähetysluettelo). Näistä kolmesta ensimmäisenä julkaistusta sanomasta on sanomien määrä kasvanut kaikkiaan 195:en. Sanomia on kaupan, teollisuuden ja kuljetuksen toimialojen lisäksi nykyisin monille muillekin aloille kuten pankki, tullaus, matkailuala, terveydenhuolto ja sosiaalitoimi. Kahdesti vuodessa UN/CEFACT julkaisee hakemiston, jossa mahdolliset uudet sanomat on esitetty sekä aiemmin julkaissut sanomat on esitetty mahdollisine muutoksineen.


title: EDIFACT

text: Sanoma koostuu elementeistä (element), jonka arvona on jokin tietty tieto, kuten kadun nimi tai tuotteen toimitettu määrä. Useat EDIFACT-sanoman elementit ovat myös koodiarvoisia. Jokaiselle tällaiselle elementille on EDIFACT-kieliopissa annettu oma nimi, kuten esimerkiksi:


title: EDIFACT

text: jolla esitetään katuosoite tai postilaatikon numero. Jokaiselle elementille on annettu nelinumeroinen tunnus. Elementille määritellään lisäksi muoto ja pituus. Edellä esitetyn elementin muoto ja pituus on an..35, mikä tarkoittaa sitä, että elementin arvona on merkkitietoa ja maksimissaan 35 merkkiä. Elementti voi saada myös vain numeerisia arvoja, jolloin sen muoto ja arvo esitetään muodossa n..N, missä n ilmoittaa, että elementti saa vain numeerisia arvoja, ja N ilmoittaa elementin maksimaalisen merkkimäärän. Jos muoto ja pituus on esitetty muodossa anN, on kyseessä merkkitietoa sisältävä elementti, jonka pituus on vakiosti N.


title: EDIFACT

text: Elementit voivat esiintyä yksinään, jolloin ne sanomakuvauksessa esitetään isoilla kirjaimilla kuten esimerkiksi


title: EDIFACT

text: jolla esitetään koodiarvoisena osapuolen rooli kyseisessä sanomassa. Elementtejä voidaan koota myös loogisiksi kokonaisuuksiksi, jolloin ne muodostavat koostetietoja (composite data element). Tällainen on esimerkiksi kolmesta elementistä koostuva koostetieto, jolla ilmaistaan ajanhetken rooli, itse ajanhetki ja sen muoto:


title: EDIFACT

text: Koostetiedon tunnus on muotoa CNNN, missä NNN on kolminumeroinen tunnus ja C tarkoittaa koostetietoa. Koostetiedossa elementit voivat olla pakollisia, jolloin niiden nimen perässä on kirjain M (mandatory) tai valinnaisia, jolloin niiden perässä on kirjain C (conditional). Pakollisten elementtien on saatava aina arvo, kun koostetieto esiintyy. Valinnaiset elementit voivat saada arvon tai ne voivat olla saamatta sitä.


title: EDIFACT

text: Yksittäiset elementit ja koostetiedot muodostavat segmenttejä, jotka ovat loogisesti yhteenkuuluvien tietojen yhdistelmiä. Segmentin tunnus on kolmikirjaiminen lyhenne segmentin varsinaisesta nimestä, kuten esimerkiksi CNT CONTROL TOTAL. Segmentti on kokonaisuudessaan muotoa:


title: EDIFACT

text: Koostetiedot voivat olla pakollisia (M) tai valinnaisia (C) segmentissä.


title: EDIFACT

text: Segmentit muodostavat sanoman, joka on edellä esitetty kauppatapahtuman asiakirjan tietoja sisältävä tiedosto tai sen osa.


title: EDIFACT

text: Yksittäiset elementit ja koostetiedot erotetaan toisistaan segmentissä +-merkillä. Koostetiedon elementit erotetaan toisistaan :-merkillä. Segmentit erotetaan toisistaan '-merkillä. Jos jotain näistä erottimista käytetään varsinaisessa siirrettävässä tiedossa, vapautetaan kyseinen erotin tehtävästään asettamalla sen eteen ?-merkki. Esimerkiksi edellä esitetyllä CNT-segmentillä voidaan esittää koko lähetyksen bruttopaino sanomassa seuraavasti:


EDIFACT


title: EDIFACT

text: Edellä koodi 7 ilmoittaa, että kyseessä on bruttopaino. Paino on yhteensä 550 kilogrammaa ja KGM on kilogrammaa ilmaiseva koodi.


title: EDIFACT

text: Varsinaisten kauppatapahtuman tietoja sisältävien elementtien lisäksi liitetään sanomaan aina sanoman aloittavat ja lopettavat segmentit UNH ja UNT. UNH-segmentillä ilmoitetaan, millainen sanoma on kyseessä ja sen tunnus. Välitettävät sanomat muodostavat lähetyskerran. Tällainen lähetyskerta alkaa UNB-segmentillä ja loppuu UNZ-segmenttiin. UNB-segmentillä kerrotaan lähetyskerran tunnus, sen luontiaika, lähettäjä ja vastaanottaja. Mikäli halutaan, voidaan UNB-segmentin eteen laittaa vielä UNA-segmentti, jolla ilmaistaan käytettävät erottimet. UNA-segmentti on pakollinen, jos jostain syystä sanomissa käytetäänkin joitain muita kuin edellä esitettyjä erottimia.


title: Starzinger

text: Starzinger () on Leiji Matsumoton luoma manga- ja animesarja, jota esitettiin vuosien 1978–1979 välisenä aikana yhteensä 73 jakson verran. Suomessa sarjasta näytettiin vain hyvin rajallinen määrä jaksoja, ja ne julkaistiin seitsemällä VHS-kasetilla. Suomessa ensimmäinen jakso oli alun perin viides jakso. Siitä tehtiin myös elokuva vuonna 1979. Starzinger-manga kesti 3 numeroa.


title: Starzinger

text: Miljoonien valovuosien päässä on aurinkokunta, jota on kohdannut suuri onnettomuus. Jostain ulkoavaruudesta saapuneet hirviöt ovat muuttaneet aurinkokunnan planeettojen ennen niin kiltit asukkaat ilkeiksi ja omituisiksi olioiksi. Kuun kaunis prinsessa Aurora saa Tohtori Kittyltä tehtäväkseen lähteä Suuren Kuninkaan Planeetalle (The Great King) palauttaakseen Galaktisen energian, jotta rauha palautuisi. Avukseen vaaralliselle matkalleen hän saa kolme kyborgia Gogon, Darcon ja Hakan. Suomalaisessa dubbauksessa kyborgien nimet ovat Kokko (Pauli Olavi Virta), Haka ja Korkki.


title: Starzinger

text: Suluissa jaksojen suomenkieliset nimet.


title: Navaronen tykit

text: Navaronen tykit ("The Guns of Navarone") on Alistair MacLeanin samannimiseen romaaniin perustuva, vuonna 1961 ensi-iltansa saanut sotaelokuva, jonka tapahtumat sijoittuvat Välimerelle toisen maailmansodan aikana. Elokuvan on ohjannut J. Lee Thompson, ja siinä näyttelee aikansa kärkinimistä koostunut näyttelijäjoukko.


title: Navaronen tykit

text: Alun perin ohjaajaksi palkattiin Alexander Mackendrick, mutta tuottaja Foreman erotti hänet luovien erimielisyyksien vuoksi. Myös korpraali Millerin näyttelijä David Niven tuli Kenneth Moren tilalle. Gregory Peckin rooliin oli alun perin harkittu Rock Hudsonia ja sitä oli tarjottu William Holdenille, jonka palkkavaatimus, 750 000 dollaria ja 10 prosenttia tuotosta, oli tuottajille liian korkea.


title: Navaronen tykit

text: Anthony Quayle näytteli elokuvassa englantilaista majuria. Toisessa maailmansodassa Quayle oli englantilainen armeijan tiedustelun majuri, joka organisoi partisaanitoimia Albaniassa. David Niven pitää elokuvassa kevyen jalkaväen yksikön tunnusta baretissaan. Hän palveli kyseisessä yksikössä sodan aikana.


title: Navaronen tykit

text: Kaksi Navaronen saarella sijaitsevaa erittäin tehokasta saksalaista tykkiä valvoo Kreikan edustalla kulkevaa meriliikennettä. Koska tykeille on rakennettu bunkkerikompleksi vuorenrinteeseen, niitä ei voi tuhota ilmahyökkäyksen avulla. Kuudesta liittoutuneiden sotilaasta muodostuva joukko lasketaan saarelle. Heidän tulee ottaa yhteys paikallisiin partisaaneihin ja yrittää räjäyttää tykit ennen kuin britit ehtivät toteuttaa alueella kaavaillun laivasto-operaation.


title: Navaronen tykit

text: "Video-oppaassa" vuodelta 1994 Asko Alanen kutsuu "Navaronen tykkejä" sujuvaksi ja vauhdikkaaksi ja antaa sille neljä tähteä viidestä, mikä vastaa sanallista arviota ”erinomainen”.


title: The Ogre

text: The Ogre tai Baintha Brakk on jyrkkä ja rosoinen vuori, jonka huippu yltää 7 285 metrin korkeuteen merenpinnan tasosta. Se sijaitsee Panmah Muztaghin osassa Karakorum-vuoristoa, Pakistanin Pohjoisilla alueilla. Se tunnetaan yhtenä maailman vaikeimmin kiivettävissä olevista huipuista. Vuoden 1977 ensimmäisestä huipulle noususta oli kulunut kaikkiaan 24 vuotta, ennen kuin sinne onnistuttiin pääsemään toisen kerran vuonna 2001.


title: The Ogre

text: The Ogren huippu kohoaa Biafon jäävirran, joka on yksi Keski-Karakorumin pääjäätiköistä, pohjoispuolella. Se sijaitsee noin 75 kilometriä pohjoiseen päin alueen pääkylästä Skardusta ja noin 30 kilometriä Askolen tienpäästä pohjoiseen.


title: Kotirintama

text: Kotirintama on sotaa käyvän valtion siviiliväestöstä käytetty termi, joka käsittää siviiliväestön aktiivisena osana valtion sodankäyntiä.


title: Kotirintama

text: Kotirintaman rooli on toimia valtion sotaa käyvän armeijan tukena ja kotina. Termi voi olla propagandasävytteinen, sillä sitä käyttävä poliitikko tai sotavoimien edustaja saattaa tähdätä valtion siviiliväestön alistamiseen yhteisönä pelkästään sotilaallisten tarkoitusperien käyttöön. Fyysisesti ja poliittisesti eheä ja yhtenäinen kotirintama on etu ja usein edellytys valtion sodankäynnille. Se tukee sodankäyntiä sekä poliittisesti että materiaalisesti, mikä tekee siviiliväestön tuen ehdoksi sodan tehokkaalle jatkamiselle.


title: Kotirintama

text: Ilman toimivaa kotirintamaa, joka muodostuu poliittisesti myötämielisestä siviiliväestöstä, riittävästi toimivasta infrastruktuurista sekä riittävästä määrästä sotaponnistukseen osallistuvia työkykyisiä siviilejä valtion sodankäynti on yleensä tuomittu häviämään. Siksi totaalisen sodankäynnin aikana valtion kotirintama on myös vihollisen sotatoimien, vakoilun ja propagandan tärkeä kohde.


title: Totaalinen sodankäynti

text: Totaalinen sodankäynti (myös totaalinen sota) on sodan muoto, jossa valtio mobilisoi kaikki olemassa olevat resurssinsa palvelemaan valtion sodankäyntiä tuhotakseen vihollisvaltion mahdollisuuden jatkaa sotaa. Jo ennen 1900-lukua ihmiskunnan käymistä sodista saattoi tunnistaa totaalisen sodankäynnin piirteitä. Esimerkiksi historioitsija David Bell on esittänyt, että Napoleonin sodista muodostuva kokonaisuus oli ensimmäinen totaalinen sota.


title: Totaalinen sodankäynti

text: Kansainvälinen oikeus ei tunne "totaalisen sodan" käsitettä, vaan se on laitonta sodankäyntiä. Sotatoimien ulottaminen muihin kuin kansainvälisen oikeuden tunnustamiin sotilaallisiin kohteisiin rikkoo sodan lakeja.


title: Totaalinen sodankäynti

text: Omaksi sodankäynnin muodokseen sen käsittivät vasta 1800-luvun sotateoreetikot. Totaalinen sodankäynti sekoitetaan usein virheellisesti absoluuttisen sodankäynnin kanssa.


title: Totaalinen sodankäynti

text:
Moni toiseen maailmansotaan osallistuneista valtioista siirtyi totaaliseen sodankäyntiin sodan laajetessa ja sen keston pitkittyessä. Sosiologi Trutz von Trothan mukaan totaalinen sota liittää kaikki sitä käyvän valtion kansalaiset mukaan sodankäyntiin, vastaavasti sen kohteeksi joutuvat kaikki ”vihollisen” yhteisön edustajat. Tässä totalisoivassa suuntauksessa, joka vallitsee sotaa käyvän yhteisön sisä- ja ulkopuolella, piilee totaalisen sodan sisältämä joukkotuhon elementti.
"On olemassa myös toinen, selvempi ero vuoteen 1914. Sotivat kansakunnat ovat mukana kokonaisuuksina, eivät pelkästään sotilaat, vaan koko kansa, miehet, naiset ja lapset. Rintamat ovat kaikkialla. Juoksuhautoja kaivetaan kaupunkeihin ja niiden kaduille. Jokainen kylä on linnoitettu. Jokainen tie on suljettu. Etulinja kulkee tehtaiden halki. Työläiset ovat aseistautuneet erilaisilla aseilla, mutta samalla rohkeudella. Nämä ovat ne suuret ja merkitsevät erot siitä, minkä moni meistä koki taistelussa neljännesvuosisata sitten."Ote Winston Churchillin puheesta "The Few", jonka hän piti Britannian parlamentissa 20. elokuuta 1940.


title: Totaalinen sodankäynti

text: Totaalisen sodankäynnin käsite on termiä vanhempi. Monet sotateoreetikot käsittelivät ajatusta kokonaisen kansakunnan alistumisesta sodankäynnin tarpeisiin. Yrityksessään selittää Napoleonin sotien suuret uhrimäärät ja sotien poliittiset taustat preussilainen kenraali ja sotateoreetikko Carl von Clausewitz loi teorian absoluuttisesta sodankäynnistä, jonka mukaan sotaa käyvät kansat ajautuvat pitkän vihamielisen vuorovaikutussuhteen vuoksi lopulta moraalisesti rajoittamattomaan sotaan, joka koskettaa osapuolten kansojen koko olemassaolon kirjoa. Clausewitz näki absoluuttisen sodankäynnin olevan mahdotonta, sillä poliitikkojen ja kansojen luonteenomaiseen käytökseen kuuluu asettaa rajoja sodankäynnille.


title: Totaalinen sodankäynti

text: Termin "totaalinen sota" lanseerasi saksalainen kenraali Erich Ludendorff kirjassaan "Der Totale Krieg" vuonna 1936. Kirjassaan Ludendorff käsitteli ensimmäisestä maailmansodasta saatuja oppeja ja pohti, kuinka Saksan tulisi käydä seuraava suuri sotansa. Ludendorff totesi Clausewitzin opit teoreettisina välineinä aikansa palvelleiksi, vaikka osa hänen totaaliselle sodalle asettamista ehdoista olivat peräisin juuri Clausewitzilta. Joka tapauksessa Ludendorff näki menneen ajan ihanteen ”kunniallisesta sodasta” vanhentuneena. Sota ei enää ollut clausewitzilaisittain jatkoa politiikalle, vaan politiikan tuli nyt palvella sotaa.


title: Totaalinen sodankäynti

text: Ludendorffin mukaan ensimmäinen maailmansota erosi menneestä sillä tavoin, että enää eivät taistelleet pelkästään armeijat, vaan sota vaikutti sitä käyvien kansojen jokaiseen jäseneen. Sotaa siis kävivät kansakunnat kokonaisuuksina sodan jokaisella tasolla. Tulevan totaalisen sodan vaatimuksiksi tulivat näin talouden ja siviiliväestön osallistuminen armeijoiden lisäksi. Siviiliväestön tahtoa tuli muokata propagandan keinoin ja politiikan kokonaisuutena tuli palvella sodankäynnin päämääriä. Ludendorff esitti myös, että sotaa johtaisi yksi henkilö, mieluiten sotilas, joka osaisi integroida totaalisen sodankäynnin mukanaan tuomat edut. Niin ikään Ludendorffin mukaan oli tärkeää, että totaalinen sota aloitettaisiin hyvissä ajoin ennen varsinaista sodan julistusta. Saksan propagandaministeri Joseph Goebbels julisti kuuluisassa puheessaan Saksan kansalle helmikuussa 1943 Stalingradin tappion ja kuudennen armeijan antautumisen jälkeen Saksan käyvän nyt "totaalista sotaa".


title: De Galindo

text: De Galindo on Suomen suuriruhtinaskunnassa vaikuttanut suku. Yksi suvun jäsenistä adoptoitiin vapaaherralliseen Cronstedt-sukuun. Hänen jälkeläisensä käyttävät nyt nimeä "Cronstedt".


title: Absoluuttinen sodankäynti

text: Absoluuttinen sodankäynti tai absoluuttinen sota on käsite, jolla tarkoitetaan sodankäyntiä ilman poliittisia tai moraalisia rajoitteita. Absoluuttinen sodankäynti sekoitetaan usein virheellisesti totaalisen sodankäynnin kanssa.


title: Absoluuttinen sodankäynti

text: Absoluuttinen sodankäynti on sotateoreetikko Carl von Clausewitzin luoma käsite. Clausewitzin määritelmä sodasta on: "Sota on väkivaltainen toimi, jonka tarkoituksena on pakottaa vastustaja noudattamaan meidän tahtoamme". Sota on vuorovaikutteisesti kasvavaa väkivallan käyttöä, jonka tarkoituksena on vihollisen nujertaminen riittävää voimaa käyttäen. Sota ei tunne rajoja, eikä sota itsessään sisällä myötäsyntyisiä moraalisia tai poliittisia näkökantoja tai rajoituksia, vaan sellaisia luovat sotaa käyvät osapuolet ja ulkopuoliset.


title: Absoluuttinen sodankäynti

text: Absoluuttinen sodankäynti on sotaa käydessä kehittyvä sodankäynnin muoto, jossa ei tunneta yhteiskunnan ja valtioiden moraalisia eikä poliittisia rajoituksia. Absoluuttista sotaa käyvien valtioiden kohteena on lopulta koko vihollisen olemuksen kirjo. Clausewitz piti kuitenkin absoluuttista sotaa käsitteen puhtaimmassa määrittelyssä mahdottomana, koska sodat eivät ruoki itseään, vaan ne tarvitsevat valtioita ja yhteiskuntia, joiden luonnonomaiseen käytökseen kuuluu säädellä sodankäyntiä.


title: Absoluuttinen sodankäynti

text: Clausewitz määritteli kolme vuorovaikutussuhdetta, jotka ovat syynä sodan muuttumiseen rajoitetusta sodankäynnistä rajoittamattomaksi, absoluuttiseksi sodankäynniksi.


title: Absoluuttinen sodankäynti

text: "Sota on väkivallan käyttöä, eikä sen käytössä tunneta rajoja; kumpikin osapuoli pakottaa toisen toimimaan siten, syntyy vastavuoroisuus, joka oman luonteensa takia pakostakin vie äärimmäisyyteen." Tämä on ensimmäinen vuorovaikutussuhde ja ensimmäinen äärimmäinen vastakohtaisuus.


title: Absoluuttinen sodankäynti

text: Koska Clausewitzin mukaan sodan tarkoituksena on pakottaa vastustaja noudattamaan meidän tahtoamme, sotaa on jatkettava niin kauan, että myös vastustaja kokee vaihtoehdoista parhaimmaksi noudattaa meidän tahtoamme. Lisäksi on oltava varma, että vastustaja on todella puolustuskyvytön – muuten joudumme pelkäämään, että vastustaja pakottaa meidät noudattamaan hänen tahtoaan ja toimimaan tietyllä tavalla, kuten mekin pakotamme häntä. Koska sodalla on kaksi tai useampi osapuolta, tämä sääntö pätee kaikkiin osapuoliin ja on toinen vuorovaikutussuhde, joka johtaa toiseen äärimmäiseen vastakohtaisuuteen, koska osapuolet yrittävät saattaa toisiaan puolustuskyvyttömäksi.


title: Absoluuttinen sodankäynti

text: Jos osapuoli haluaa nujertaa toisen, on sen käytettävä voimaa sen verran kuin hänen vastustuskykynsä voittamiseen tarvitaan. Kun osapuoli on arvioinut vihollisen voimavarat se voi tarkastaa oman käytettävissä olevan voimavaran määrän ja säätää sitä tarvittaessa ylöspäin. Koska myös vihollinen tekee samoin, seuraa jälleen kolmas vuorovaikutussuhde, joka työntää osapuolia kohti kolmatta äärimmäistä vastakohtaisuutta.


title: Absoluuttinen sodankäynti

text: Ensimmäisen maailmansodan jälkeen tunnistettu totaalinen sodankäynti sekoitetaan usein virheellisesti absoluuttisen sodankäynnin kanssa ja joskus myös termejä käytetään synonyymeina toisilleen, mitä ne eivät ole.


title: Absoluuttinen sodankäynti

text: Totaalinen sota on sodankäyntiä, jossa kotirintama mobilisoidaan suureksi osaksi tai kokonaan sodankäynnin jatkamiseksi tai laajentamaksi. Tällöin valtion poliittinen järjestelmä, yhteiskunta, talous, tuotanto ja siviiliväestö palvelevat valtion sodankäynnin päämääriä.


title: Bernd Kannenberg

text: Bernd Kannenberg (s. 20. elokuuta 1942 Königsberg) on entinen länsisaksalainen kävelijä. Hän voitti olympiakultaa 50 kilometrin kävelyssä vuoden 1972 kesäolympialaisissa Münchenissä.


title: Bernd Kannenberg

text: Kannenberg sijoittui Helsingin EM-kilpailuissa 1971 yhdeksänneksi 20 kilometrin kävelyssä ajalla 1.32.06,4. Toukokuussa 1972 hän käveli 50 kilometrillä maailman kaikkien aikojen parhaan ajan 3.52.44,6. Münchenin olympialaisissa hän voitti 50 kilometrillä kultaa ajalla 3.56.11,6. Hän osallistui myös 20 kilometrin kilpailuun mutta keskeytti.


title: Bernd Kannenberg

text: Toukokuussa 1974 Kannenberg käveli 20 000 metrin ratakävelyssä maailmanennätyksen 1.24.45,0. Rooman EM-kilpailuissa 1974 hän saavutti 20 kilometrillä hopeaa ajalla 1.29.38,2 ja sijoittui 50 kilometrillä yhdeksänneksi ajalla 4.21.47,8. Montréalin 1976 olympialaisten ohjelmassa oli vain yksi kävelylaji, 20 kilometriä, jolla Kannenberg keskeytti.


title: Nikolett Szabó

text: Nikolett Szabó (s. 3. maaliskuuta 1980 Budapest) on unkarilainen keihäänheittäjä.


title: Nikolett Szabó

text: Hänen ennätyksensä on 64,62 metriä, jonka hän heitti 22. heinäkuuta 2001 Patrasissa, tulos on myös Unkarin ennätys.


title: Nikolett Szabó

text: Alle 20-vuotiaiden Euroopan-mestaruuden Szabó on voittanut vuosina 1997 ja 1999. Alle 23-vuotiaiden Euroopan-mestaruuden hän voitti vuonna 2001.. Alle 20-vuotiaiden MM-kilpailuissa hän on sijoittunut toiseksi vuonna 1996 ja neljänneksi vuonna 1998.


title: Nikolett Szabó

text: Kesäolympialaisissa hän on karsiutunut loppukilpailusta Sydneyssä 2000, Ateenassa 2004 ja Pekingissä 2008. Yleisurheilun maailmanmestaruuskilpailuissa hän on sijoittunut 12:nneksi Pariisissa 2003. Ateenan MM-kilpailuissa 1997, Edmontonissa 2001 ja Helsingissä 2005 hän karsiutui loppukilpailusta. Yleisurheilun Euroopan-mestaruuskilpailuissa hän on sijoittunut kahdeksanneksi Budapestissä 1998 ja Münchenissä 2002. hän sijoittui kolmanneksi.


title: Nikolett Szabó

text: Unkarin mestaruuden Szabó on voittanut vuosina 1999–2001, 2003–2005 ja 2008–2009.


title: Hengityskoulu

text: Hengityskoulu on hengityssairaille suunnattu hoito- ja kuntoutusmuoto, jonka tavoitteena on valmentaa ja tukea pitkäaikaisesta hengityselinten sairaudesta (astma, keuhkoahtaumatauti) kärsiviä henkilöitä suoriutumaan arkielämästään mahdollisimman hyvin. Hengityskoulun idea tuli Suomeen 1970-luvulla selkä- ja niskakoulujen mukana. Niiden tarkoituksena lisätä tietoa tuki- ja liikuntaelinten toiminnasta sekä opettaa oikeaa liikuntaa ja aktiivisuutta kiputilojen ja toiminnanvajavuuksien ehkäisemiksi. Nykyisin hengityssairauksien hoitoon ja kuntoutukseen liittyen pyritään tukemaa oikeaa hengitystekniikka ja kiinnittämään huomiota muihin hengityselimistön toimintaan vaikuttaviin tekijöihin lääkitys, tupakoinnin lopettaminen, painonhallinta, liikunta, rentoutuminen sekä erilaiset psykososiaaliset seikat. Kaikkeen potilasohjaukseen pitäisi sisältyä sellaista potilasohjausta ja sairautta koskevan ensitiedon antamista, johon hengityskoululla tehostetusti pyritään.


title: Hengityskoulu

text: Pohjoismaiden terveyspalvelujärjestelmät ovat laajasti ottaen hyvin samanlaisia, koska yhteiskunnat ja niiden terveysongelmat ovat varsin yhdenmukaisia. Väestön ikääntymisen myötä pitkäaikaissairaiden määrät ovat kaikissa maissa kasvussa ja terveydenhuollon strategioissa nämä kysymykset saavat yhä merkittävämmän aseman. Erityisesti keuhkoahtaumatauti (KAT), pääasiassa tupakoinnin aiheuttama hitaasti etenevä hengityselinten sairaus, on ilmaantuvuudeltaan voimakkaassa kasvussa. KAT-potilaiden hoidon jatkuvuutta ja tehoa pyritään kaikissa maissa lisäämään hoitoa ja kuntoutusta tukevalla ohjauksella, joka erityisesti Ruotsissa on saanut hengityskoulun muodon ja nimen.


title: Hengityskoulu

text: Kummankaan yleisimmän hengityselinten sairauden – astman ja keuhkoahtaumataudin – käyvän hoidon suosituksessa ei ole mainintaa hengityskoulusta hoidon tai kuntoutuksen menetelmänä, ja ylipäätään potilasohjauksen tai ns. psykososiaalisen kuntoutuksen palvelujen ei katsota ainakaan nykyisten tutkimusten mukaan olevan vaikuttavaa. Pitkäaikaissairauksien hoitoon luonnollisesti liittyy tarvittavan hoidon omatoimisen toteutuksen ohjaus ja seuranta.


title: Hengityskoulu

text: Esimerkiksi Savonlinnan keskussairaalassa järjestetään kaikille uusille astma- ja keuhkoahtaumatautipotilaille puolen päivän pituinen sairautta, sen vaikutuksia, hoitoa ja kuntoutusta selvittävä ryhmämuotoinen hengityskoulu, jonka vetää sairaalan fysioterapeutti ja jota jatkaa KAT-potilaiden osalta sairaalassa toimiva kuntoutusohjaaja.


title: Hengityskoulu

text: Suomessa hengityskouluksi sanotaan myös rentoutumistekniikkoihin ja kehotietoisuuteen liittyviä harjoituksia, joilla ei ole yhteyttä hengityssairauksien hoitoon tai varsinaiseen hengityskuntoutukseen.


title: Hengityskoulu

text: Ruotsissa sairaaloiden keuhkoahtaumaa sairastaville henkilöille järjestämä kuntoutus on käytännössä hengityskoulujakso (KOL-skolan), joka kuuluu kaikkien 22 keuhkopoliklinikan ohjelmaan.


title: Hengityskoulu

text: KOL-työryhmään kuuluvat


title: Hengityskoulu

text: Ruotsalaisen hengityskoulun sisältö on esimerkiksi Karoliinisessa sairaalassa seuraava


title: Hengityskoulu

text: Norjan vuonna 2001 voimaan tulleen terveydenhuoltolainsäädännön mukaan erikoissairaanhoidon tehtävänä on potilaiden ja heidän omaistensa valmentaminen ja elämänhallinnan lisääminen. Tältä pohjalta sairaaloihin on perustettu erityisiä opetuksen ja elämänhallinnan keskuksia (lærings- og mestringssentre). Ensimmäinen opetuksen ja elämänhallinnan keskus perustettiin vuonna 1997 ja vuoden 2004 lopussa keskuksia oli jo kolmisen kymmentä.


title: Hengityskoulu

text: Tanskan terveydenhuoltojärjestelmässä hengityselinsairaiden hengityskoulutyyppinen palvelu määritellään yleisenä potilasohjauksena, joka tulisi toteuttaa kolmessa vaiheessa


title: Hengityskoulu

text: Kokeiluvaiheessa on myös erityinen hengityskoulumalli, jossa hyödynnetään Stanfordin yliopistossa kehitettyä kroonisten sairauksien hallinnan opetusohjelmaa


title: Frankie Negrón

text: Frankie Negrón (s. 21. tammikuuta 1977 Newark, New Jersey, Yhdysvallat) on salsa-artisti, joka on sekoittanut mukaan poppia, rockia, gospel, R&B, hip hoppia sekä reggaetonia. Hän on tehnyt kappaleen esimerkiksi yhdessä N.O.R.E.n kanssa. Frankie Negrónilla on myös sisko, Jaqueline (Jackie) Negrón, joka on tanssia ja laulaja. Lisäksi hänellä on veli David Negrón. Negrónin vanhemmat ovat Zaida Gonzalez ja Francisco Negrón Santos.


title: Frankie Negrón

text: Negrón laulaa pääasiassa espanjaksi, mutta myös englanniksi. Hän on ollut myös mukana Val Lik´n ohjaamassa elokuvassa Bronxin pojat (Boricua´s Bond), joka julkaistiin Suomessa DVD:llä vuonna 2000.


title: Blitz (sarjakuvahahmo)

text: Blitz on Marvel-kustantamon sarjakuvissa esiintyvä superroisto, jonka ensiesiintyminen tapahtui amerikkalaisen "Web of Spider-Man" -lehden numerossa 99 (1993). Blitzin loivat Terry Kavanagh, Alex Suviek ja Joe Rubinstein.


title: Blitz (sarjakuvahahmo)

text: Suomessa Blitz esiintyi ensimmäisen kerran "Hämähäkkimies"-lehden numerossa 9 (1994).


title: Blitz (sarjakuvahahmo)

text: Vain vähän tiedetään Blitzin alkuperästä. Ei ole tiedossa miten hän sai voimansa tai mistä syystä hän valitsi superroiston uran. Hän teki itsensä tiettäväksi liittyessään Uusiin Suostuttelijoihin.


title: Blitz (sarjakuvahahmo)

text: Kun Uudet Suostuttelijat palkkasivat Hopeasapelin entisen aviomiehen, palkkasoturi Muukalaisen tappamaan Veriruusun, juuri Blitz ja Ankerias lähetettiin tätä vastaan. Parivaljakko hyökkäsi Muukalaisen toimistoon yrittäen tuhota kaikenlaiset todisteet, jotka mustaisivat Uusien Suostuttelijoiden mainetta. Sattumalta myös Hämähäkkimies osui paikalle tehdessään omia tutkimuksiaan. Blitz ja Ankerias hyökkäsivät supersankarin kimppuun, mutta neuvokas Hämähäkkimies käänsi Ankeriaan sähköisyyden Blitziä vastaan.


title: Blitz (sarjakuvahahmo)

text: Haihtuja pelasti kaksikon siirtämällä nämä turvaan Hämähäkkimiehen luota. Myöhemmin Veriruusu jäljitti Uudet Suostuttelijat näiden päämajalle ja Blitz, yhdessä Uusien Suostuttelijoiden Ulkorenkaan jäsenten kanssa riisui tämän aseista. Hämähäkkimies kuitenkin saapui paikalle luomassaan teräshaarniskassa ja onnistui voittamaan superroistot. Blitz luovutettiin myöhemmin poliisille.


title: Blitz (sarjakuvahahmo)

text: Blitz omaa suuret fyysiset voimat. Hänen arvellaan nostavan noin kymmenen tonnia.


title: Astrid (Belgian prinsessa)

text: Astrid Joséphine-Charlotte Fabrizia Elisabeth Paola Marie (s. 5. kesäkuuta 1962 Laeken Belgia) on Belgian prinsessa ja Itävalta-Esten arkkiherttuatar.


title: Astrid (Belgian prinsessa)

text: Arkkiherttuattaren vanhemmat ovat belgialaisten kuningas Albert II:n ja kuningatar Paola. Hän on myös Itävalta-Esten arkkiherttuatar. Hänen puolisonsa on (22. syyskuuta 1984) arkkiherttua Lorenz. Avioliitosta heillä on lapset:Vuosina 1984–1993 Astrid ja hänen miehensä elivät tavallisen kansalaisen elämää Sveitsissä, jossa Lorenz työskenteli pankissa. Astridilla ei ollut tänä aikana lainkaan virallisia velvollisuuksia Belgiassa. Kun saalilainen laki, jonka mukaan naisilla ei ole oikeutta kruununperimykseen, kumottiin Belgiassa vuonna 1991, perhe tuli perimysoikeuden piiriin, ja siten myös avioparin lapset saivat belgialaiset arvonimet. Astrid sai myös elinikäisen Belgian senaattorin arvon ja aseman ja määrärahan valtion varoista.


title: Ankerias (sarjakuvahahmo)

text: Ankerias on nimi kahdelle eri Marvel-kustantamon sarjakuvissa esiintyvä esiintyneelle superroistolle, Leopold Strykelle ja Edward Lavellille. Hahmon ensiesiintyminen tapahtui "Strange Tales" -lehden numerossa 112 (1963). Ensimmäisen Ankeriaan loivat Stan Lee ja Steve Ditko, toisen Kurt Busiek ja Denys Cowan.


title: Ankerias (sarjakuvahahmo)

text: Alkuperäinen Ankerias ja hänen veljensä Jordan Stryke olivat jäseninä Matelijaryhmän ensimmäisessä ja toisessa kokoonpanossa. Myöhemmin Madame Hydra kuitenkin murhasi Jordanin ja otti tämän paikan ryhmän johtajana. Myöhemmin Stryke toimi Kasvimiehen, Linnunpelätin, Yksisarvisen ja Piikkisian kanssa Kreivi Nefarian palveluksessa. Lopulta Stryke kohtasi loppunsa Gladiaattorin käsissä. Gladiaattori oli määrätty hakemaan Ankeriaan omistama tuhoisa haihdutussäde ja seuranneessa taistelussa Ankerias kuoli.


title: Ankerias (sarjakuvahahmo)

text: Toinen Ankerias, Edward Lavell teki itsensä tiettäväksi yrittäessään vapauttaa Nuijapäätä vankilasta. Ankerias koki kuitenkin tappion taistelutaitojen mestarin Rautanyrkin käsissä. Ankerias liittyi Justin Hammerin kokoamaan Pahuuden Mestareihin, jotka voitettiin Ukonnuolten toimesta.


title: Ankerias (sarjakuvahahmo)

text: Ankerias omaa ikäisensä, aktiivisesti harjoittelevan miehen fyysisen kunnon. Ankerias on kuitenkin aktiivisesti harjoittanut notkeuttaan ja omaa jonkin verran kokemusta lähitaistelusta.


title: Ankerias (sarjakuvahahmo)

text: Ankerias käyttää erikoisvalmistettua pukua, johon on kiinnitetty generaattoreita. Nämä luovat suuria määriä sähkövarausta, tarpeeksi tainnuttamaan tai tappamaan normaalin ihmisen. Ankeriaan puku on luonnollisesti eristetty niin, ettei hän itse kärsi sähköiskuistaan. Ankerias kykenee ohjaamaan sähköpurkauksia käsissään olevien hanskojen avulla. Käyttämällä sähkölatausta hyödykseen Ankerias kykenee hohtamaan heikosti pimeässä ja käyttää tätä apunaan pimeissä paikoissa. Ankerias kykenee myös sähköistämään pukunsa kokonaan niin, että häneen koskeva kärsii suuresta sähköiskusta. Ankerias kykenee myös luomaan sähköisen kentän ympärilleen ja käyttämään tätä eräänlaisena tutkana. Toiminnon avulla Ankerias kykenee aistimaan lähistöllä piileskelevät ihmiset.


title: Ankerias (sarjakuvahahmo)

text: Ankeriaan puku on päällystetty rasvaisella aineella, jonka ansiosta vastustajan on erittäin vaikea pidellä kiinni hänestä.


title: Philippe (Belgia)

text: Philippe Léopold Louis Marie (hollanniksi "Filip", saksaksi "Philippe," s. 15. huhtikuuta 1960 Laeken, Bryssel) on belgialaisten kuningas.


title: Philippe (Belgia)

text: Philippe on entisen kuninkaan Albert II:n ja kuningatar Paolan vanhin lapsi. Albert II luopui kruunusta Philippen hyväksi Belgian kansallispäivänä 21. heinäkuuta 2013.


title: Philippe (Belgia)

text: Belgian liittovaltion kaksikielisyyden vuoksi maassa ollaan tarkkoja hallitsijahuoneen jäsenten koulutuksesta. Siksi Philippe suoritti peruskoulun ranskankielisessä koulussa Etterbeekin esikaupungissa Brysselissä. Lukion hän kävi Bruggessä sijaitsevassa Zevenkerken luostarin sisäoppilaitoksessa.


title: Philippe (Belgia)

text: Philippe on palvellut Belgian armeijassa sekä maavoimissa, merijalkaväessä että lennostossa, jossa hän on toiminut hävittäjälentäjänä. Armeijan jälkeen hän opiskeli Oxfordin ja Stanfordin yliopistoissa. Valtiotieteiden maisterina Philippe on ensimmäinen Belgian kuninkaallinen, jolla on akateeminen loppututkinto.


title: Philippe (Belgia)

text: Philippe avioitui 4. joulukuuta 1999 Mathilde d’Udekem d’Acozin kanssa, joka sai kuninkaallisen korkeuden nimen ja miehensä arvon. Aviopari asuu Laekenin linnassa, ja heillä on neljä lasta:


title: Philippe (Belgia)

text: Ennen kruunaamistaan Philippe oli Brabantin herttua. Tässä asemassa hän toimi useiden järjestöjen suojelijana tai puheenjohtajana. Hän osallistui Belgian ulkomaankaupan kehittämiseen ja oli tässä tarkoituksessa mukana useissa sekä Belgiaa että kehitysmaita koskevissa hankkeissa. Philippellä oli elinikäinen oikeus olla jäsenenä Belgian senaatissa, joskin ilman äänioikeutta. Oikeus päättyi, kun hänestä tuli kuningas.


title: John Molinari

text: John Molinari (1912 San Francisco – 1989 San Francisco) oli yhdysvaltalainen pianoharmonikkavirtuoosi, jota pidetään eräänä alan suurista nimistä erityisesti taituruutensa ja tulkintakykynsä vuoksi.


title: John Molinari

text: John oli italialaisperäisen siirtolaisperheen ainut poika. Jo nelivuotiaana hän sai vanhemmiltaan pienen harmonikan, jossa oli kaksi bassoääntä. Kahdentoista ikäisenä hän esiintyi jo häissä ja tanssisoittajana. Teini-iässä hän oli mukana vaudeville-näytöksissä ympäri Kalifornian. Hän opiskeli pianonsoittoa ja musiikin teoriaa Adolph Finkin johdolla, joka oli puolestaan ollut Antonín Dvořákin oppilas.


title: John Molinari

text: Toisen maailmansodan aikana John oli viihdytyskiertueilla eteläisellä Tyynellä Valtamerellä. Sodan jälkeen hän esiintyi konserttitaloilla ja klubeilla eri puolilla Yhdysvaltoja ja Kanadaa. Hän esiintyi yhdessä muun muassa oopperasopraano Jamilla Novotnan, The Andrews Sistersin sekä vaudeville-tähtien Veloz ja Yolanda kanssa, minkä lisäksi hän oli usein Fred Waringin mukana kansallisissa radio-ohjelmissa.


title: John Molinari

text: Vuodesta 1949 lähtien hän teki useita soololevytyksiä, soittaen enimmäkseen omia sovituksiaan. Levytysuransa myötä hän teki vuonna 1952 kiertueet Havaijilla ja Islannissa, minkä jälkeen hän rajoitti kiertue-elämää perhesyistä, esiintyen vain valikoiduissa yökerhoissa, kuten New Yorkin Waldorf Astoriassa ja San Franciscon Fairmont Hotelissa.


title: John Molinari

text: Vuosina 1967, 1969 ja 1972 Molinari kiersi yhdessä Veikko Ahvenaisen kanssa Euroopassa, Skandinaviassa, Baltian maissa ja Neuvostoliitossa. Muutoin hän pysytteli enimmäkseen San Franciscossa, jossa hän konsertoi ja opetti harmonikansoittoa aina kuolemaansa asti.


title: John Molinari

text: Myös Billboard huomioi, että John Molinari vieraili Helsingissä syksyllä 1967.


title: John Molinari

text: Molinarin tuotantoa on julkaistu myös postuumisti hänen kuolemansa jälkeen, esimerkiksi konserttitaltioinnit hänen ja Veikko Ahvenaisen yhteiskonserteista Michiganista vuosilta 1966 ja 1968


title: John Molinari

text: Molinarin poika, John Molinari Jr. (1944 – 23. lokakuuta 1996), oli myös taitava harmonikansoittaja, joka esiintyi yhdessä isänsä kanssa sekä useissa musikaaleissa.


title: Robert Lansing

text: Robert Lansing (17. lokakuuta 1864 Watertown – 30. lokakuuta 1928 New York) oli Yhdysvaltain ulkoministeri presidentti Woodrow Wilsonin kabinetissa vuosina 1915–1920 ja sitä ennen ulkoministeriön lainopillinen neuvonantaja. Hän johti ulkoministerinä Yhdysvaltain valtuuskuntaa Pariisin rauhankonferensissa 1919. Pariisin rauhankongressiin osallistumisen lisäksi Lansing muistetaan ulkoministerinä muun muassa Tanskan Länsi-Intian (eli nykyisten Neitsytsaarten) ostamisesta Yhdysvalloille sekä Japanin kanssa solmitusta Lansing–Ishii-sopimuksesta. Lansingin ura ulkoministerinä päättyi ennenaikaisesti helmikuussa 1920, kun hän ajautui kiistoihin presidentti Wilsonin kanssa. Lansing oli Wilsonin kanssa eri mieltä Yhdysvaltain suhtautumisesta Kansainliittoon, minkä lisäksi Wilson ei Lansingin mielestä ollut heikentyneen terveytensä vuoksi kykenevä jatkamaan presidenttinä.


title: Robert Lansing

text: Politiikan ohella Lansing työskenteli lakimiehenä ja oli erikoistunut kansainväliseen lainsäädäntöön. Kansainvälisen oikeuden tuntemisesta oli Lansingille merkittävää apua hänen työskennellessään ulkoministeriössä.


title: Dreadnought (sarjakuvahahmo)

text: Dreadnought on Marvel-kustantamon sarjakuvissa esiintyvä robotti. Hahmon loi Jim Steranko. Dreadnoughtin ensiesiintyminen tapahtui amerikkalaisen "Strange Tales" -lehden numerossa 154 (1967). Dreadnoughtin palveluksia ovat yleisesti käyttäneet Marvel-universumin suuret rikollisjärjestöt, kuten HYDRA ja Maggia.


title: Dreadnought (sarjakuvahahmo)

text: Dreadnoughtin ensiesiintyminen tapahtui Suomessa "Hämähäkkimies"-lehden numerossa 9 (1994).


title: Dreadnought (sarjakuvahahmo)

text: Dreadnought on HYDRAn luoma robotti, jota järjestö on käyttänyt useissa eri iskuissaan ympäri maailmaa. Ensimmäisen kerran Dreadnought osallistui taisteluun HYDRAn iskiessä YPKVV:n Helialusta vastaan. Samalla HYDRA yritti surmata YPKVV:n johtajan Nick Furyn tässä kuitenkaan onnistumatta. Myöhemmin HYDRA myi Dreadnoughtin piirustukset rikollisryhmä Maggialle, joka rakensi robotista uuden version ja iski sen avulla Lontoossa.


title: Dreadnought (sarjakuvahahmo)

text: Myöhemmin Dreadnought on toiminut Uusien Suostuttelijoiden kanssa Hämähäkkimiestä ja Veriruusua vastaan. Veriruusu kuitenkin sai robotit kääntymään toisiaan vastaan. Dreadnoughtin tämän hetkisestä olinpaikasta ei ole täyttä varmuutta.


title: Dreadnought (sarjakuvahahmo)

text: Dreadnought on valmistettu titaanin ja teräksen sekoituksesta. Sen muoto muistuttaa suuresti humanoidia ja robotti kykenee operoimaan täydellisen ihmismäisestä. Robotti saa käyttövoimansa kannettavasta fuusiogeneraattorista ja tuottamansa voiman avulla Dreadnought omaa valtavat fyysiset voimat. Dreadnought nostaa maksimissaan noin 10 tonnia tai lyömään nyrkkinsä läpi kuuden tuuman terässeinästä. Robotin reaktiokyky on noin kaksi kertaa tavallista ihmistä suurempi ja se kykenee liikuttamaan käsiään noin 50 kertaa ihmistä nopeammin. Dreadnought on ohjelmoit taistelemaan lähikontaktissa nyrkkeilijän tavoin. Dreadnoughtin juoksunopeus on noin 56 km/h.


title: Dreadnought (sarjakuvahahmo)

text: Dreadnoughtilla on lukuisia sisäänrakennettuja aseita. Robotin kädet sisältävät putket, jotka syöksevät hydratsiinin ja nestemäisen hapen seosta sytytettynä palamaan. Tulisuihkun keskilämpötila on noin 3300 °C (riittävästi sulattamaan rautaa) ja sen kantama on noin kuusi metriä. Kummassakin kädessä on tarpeeksi nestettä pitämään yllä tulisuihkua 3,2 minuutin ajaksi. Rystyset ovat päällystetty piikeillä, jotka voidaan ampua vastustajaa kohden kuin .30 kaliiperin kiväärinluodit. Jokainen kahdeksasta piikistä voidaan ampua yksitellen ja niiden kantama on 365 meträ.


title: Dreadnought (sarjakuvahahmo)

text: Dreadnoughtin korvissa sijaitsevat moduulit kykenevät generoimaan voimakkaan sähkölatauksen (arviolta 100 000 volttia, tarpeeksi tappamaan ihminen välittömästi) jonka Dreadnought voi kanavoida kattamaan koko ruumiinsa. Dreadnoughtin päähän silmien taakse on asennettu gammasäteitä ampuvat projektorit, joiden avulla robotti kykenee säteilemään pistemäistä gammasäteilyä. Dreadnoughtin suu on kytketty sen sisällä sijaitsevaan säiliöön, joka sisältää jäätävää freonikaasua (-75 °C). Kaasua Dreadnought kykenee kanavoimaan vastustajansa päälle suunsa kautta (maksimietäisyys 30 metriä). Robotilla on riittävästi kaasua 15 sekunnin yhtäjaksoiseen puhallukseen.


title: Dreadnought (sarjakuvahahmo)

text: Kantamansa fuusiogeneraattorin voimalla Dreadnought kykenee toimimaan tehokkaasti 4,5 tuntia ennen kuin sen metalliseos väsyy ja hienoelektroniikka kokee vakavia häiriöitä.


title: Kultainen keskitie

text: Kultainen keskitie tarkoittaa filosofiassa tavoiteltua puoliväliä kahden ääripään, joista toinen edustaa liiallisuutta ja toinen puutteellisuutta, välillä. Käsite liittyy erityisesti antiikin kreikkalaiseen filosofiaan, ja se tunnetaan ennen kaikkea Aristoteleen ajattelusta. Kultaisesta keskitiestä on tullut myös suomalainen sanonta, joka tarkoittaa äärimmäisyyksien välttämistä.


title: Kultainen keskitie

text: Varhaisin esimerkki kultaisen keskitien ajatuksesta on mahdollisesti mytologisessa kreetalaisessa tarussa Daidaloksesta ja Ikaroksesta. Paetakseen vankilastaan ja kuningas Minoksen kynsistä Daidalos suunnitteli sekä itselleen ja pojalleen parin siipiä, jotka oli valmistettu vahasta ja sulista. Daidalos varoitti poikaansa ”lentämään keskitietä” meren pärskeiden ja auringon kuumuuden välillä. Ikaros ei kuunnellut isäänsä ja lensi liian lähelle aurinkoa, jolloin hänen siipensä sulivat.


title: Kultainen keskitie

text: Toinen varhainen esimerkki kultaisen keskitien ajatuksesta löytyy doorilaisesta sanonnasta, joka oli kaiverrettu temppelin seinään Delfoissa: ("mēden agan", ”ei mitään liikaa”).


title: Kultainen keskitie

text: Sokrates opetti, että ihmisen ”tulee valita keskitie ja välttää kumpaakin äärimmäisyyttä, niin pitkälle kuin mahdollista”.


title: Kultainen keskitie

text: Sokrates antaa esimerkin kasvatuksesta: minkälainen vaikutus on sillä, jos joku harjoittaa joko liikaa voimistelua tai liikaa musisointia? Liika voimistelu tuottaa kovan ja raa'an mielenlaadun, liika musisointi taas pehmeän ja naisellisen mielenlaadun. Kummankin ominaisuuden omaaminen sen sijaan tuottaa harmonian; eli kauneuden ja hyvyyden. Hän painotti myös matematiikan merkitystä kauneuden ja totuuden ymmärtämisessä.


title: Kultainen keskitie

text: Platonille kaikki epäsuhtainen oli pahaa ja siksi vältettävää: liikaa purjeita laivassa, liikaa ravintoa ruumiille tai liikaa valtaa sielulle, seurauksena on aina haaksirikko. "Laeissa" Platon soveltaa tätä periaatetta määrittäessään ideaalivaltion hallitusmuodon: ”Näin toimeenpantuna valinta osuu monarkian ja demokratian puoleen väliin.”


title: Kultainen keskitie

text: Aristoteles käsitteli hyvettä laajalti eettisissä teoksissaan. Hänen "Nikomakhoksen etiikassa" ja "Eudemoksen etiikassa" usein toistamansa ajatus on, että jokin on puoliväli kahden ääripään välillä. Hänen sielun ja sen hyveiden psykologiansa perustui samoin kultaiseen keskitiehen ääripäiden välillä. "Politiikassa" Aristoteles kritisoi Spartan hallitusmuotoa sen perustuslain epäsuhtaisten ainesten vuoksi: spartalaiset kouluttivat miehiä, mutta eivät naisia, ja he valmistautuivat sotaan, mutta eivät rauhaan. Tämä epäsointu tuotti erilaisia ongelmia, joita Aristoteles käsittelee.


title: Kultainen keskitie

text: Jacques Maritain hyödynsi filosofian johdannossaan kultaisen keskitien ajatusta sijoittaessaan aristoteelisen ja tomistisen filosofian muiden filosofisten järjestelmien muodostamien ääripäiden puoleen väliin.


title: Iivari Leiviskä

text: Iivari Gabriel Leiviskä (22. elokuuta 1876 Oulu – 2. syyskuuta 1953 Helsinki) oli suomalainen maantieteilijä ja Helsingin yliopiston maantieteen professori. Leiviskä kirjoitti monia maantieteen oppikirjoja ja oli myös mukana perustamassa Akateemista Karjala-Seuraa 1922.


title: Iivari Leiviskä

text: Leiviskän vanhemmat olivat seppä Juho Leiviskä ja Maria Kujala. Hän pääsi ylioppilaaksi Oulun suomalaisesta lyseosta 1896 ja opiskeli sitten Helsingin yliopistossa valmistuen filosofian kandidaatiksi 1901 sekä lisensiaatiksi ja tohtoriksi 1907. Leiviskä teki opintomatkan Müncheniin 1909 ja myöhemmin kaksi tutkimusmatkaa Islantiin 1927 ja 1928. Leiviskä tuli tunnetuksi erityisesti Salpausselkää ja muita Suomen poikittaisharjusysteemejä koskeneista tutkimuksistaan.


title: Iivari Leiviskä

text: Leiviskä aloitti uransa toimien Keski-Pohjanmaan kansanopiston johtajana 1902–1905 ja Suomen liikemiesten kauppaopiston opettajana 1907–1909. Hän oli Helsingin yliopiston maantieteen dosenttina 1908–1921, vt. professorina 1914–1917 ja henkilökohtaisena ylimääräisenä professorina 1921–1945. Leiviskä toimi myös Pohjois-Pohjalaisen osakunnan inspehtorina 1921–1931 ja oli Suomalaisen tiedeakatemian jäsen vuodesta 1921 alkaen. Hän oli mukana perustmassa Akateemista Karjala-Seuraa 1922 ja oli seuran kunniajäsen. Leiviskä oli myös Aitosuomalaisten liiton esimiehenä 1931 ja 1937–1938.


title: Iivari Leiviskä

text: Leiviskä oli naimisissa vuodesta 1902 Sofia Castrénin (1880–1950) kanssa; heillä oli kolme lasta.


title: William P. Rogers

text: William Pierce Rogers (23. kesäkuuta 1913 Norfolk – 2. tammikuuta 2001 Bethesda) oli yhdysvaltalainen poliitikko.


title: William P. Rogers

text: Rogers palveli toisessa maailmansodassa USS Intrepid -lentotukialuksella. Hänet nimitettiin apulaisoikeusministeriksi presidentti Dwight D. Eisenhowerin hallitukseen 1953 ja oikeusministerinä hän toimi 1957–1961. Presidentti Richard Nixonin ulkoministerinä hän toimi 1969–1973.


title: Kristina Groves

text: Kristina Groves (s. 4. joulukuuta 1976 Ottawa) on kanadalainen pikaluistelija, maailmanmestari ja nelinkertainen olympiamitalisti.


title: Kristina Groves

text: Groves voitti ensimmäisen arvokisamitalinsa matkakohtaisissa MM-kisoissa 2005, jossa hän voitti pronssia 3 000 metrillä ja myöhemmin hopeaa joukkuetakaa-ajossa. Hän voitti kaksi mitalia Torinon olympialaisista 2006, jolloin hän sai hopeaa 1 500 metriltä ja joukkuetakaa-ajossa. Samana talvena hän sai pronssia yleisluistelun MM-kisoissa.


title: Kristina Groves

text: Matkakohtaisissa MM-kisoissa 2007 hän voitti maailmanmestaruuden joukkuetakaa-ajossa, ja lisäksi pronssia 1 500 metriltä ja 5 000 metriltä. Vuotta myöhemmin hän voitti mestaruuden 3 000 metrillä, sijoittui hopealle 1 000 metrillä sekä joukkuetakaa-ajossa ja saavutti pronssia 1 500 ja 5 000 metrillä. Yleisluistelun MM-kisoissa hän sai pronssia 2008 ja hopeaa 2009. Matkakohtaisissa MM-kilpailuissa 2009 hän saavutti kultaa joukkuetakaa-ajossa sekä pronssia 3 000 ja 5 000 metrillä.


title: Kristina Groves

text: Vancouverin olympialaisissa 2010 hän sijoittui 1 500 metrillä toiseksi ja 3 000 metrillä kolmanneksi. Saman vuoden yleisluistelun MM-kisoissa hän sai hopeaa.


title: Kristina Groves

text: Groves on voittanut 1 500 metrin maailmancupin kokonaiskilpailun kausilla 2007–2008, 2008–2009 ja 2009–2010 sekä ollut kolmas 2006–2007. Yhdistetyssä 3 000 ja 5 000 metrin maailmancupissa hän on sijoittunut kolmanneksi kausilla 2005–2006 ja 2008–2009.


title: Fred ”Sonic” Smith

text: Fred ”Sonic” Smith (14. syyskuuta 1949 – 4. marraskuuta 1994) oli yhdysvaltalainen kitaristi ja laulaja, joka muistetaan parhaiten yhtyeistä MC5 ja Sonic’s Rendezvous Band sekä laulaja Patti Smithin aviomiehenä. Hän soitti myös Patti Smithin albumilla "Dream of Life".


title: Fred ”Sonic” Smith

text: Fred ja Patti Smith saivat yhdessä kaksi lasta: Jacksonin (s. 1981) ja Jessen (s. 1987).


title: Wayne Kramer

text: Wayne Kramer (s. 30. huhtikuuta 1948 Detroit, Michigan) on yhdysvaltalainen kitaristi ja laulaja, joka vaikutti MC5-yhtyeessä vuosina 1964–1972. Tämän jälkeen hän on soittanut muun muassa yhtyeissä Gang War ja Was (Not Was). 1990-luvulta eteenpäin Kramer on jatkanut uraansa sooloartistina. Sen lisäksi hän on kiertänyt MC5-perintöä vaalivan MC5/DKT-kokoonpanon kanssa.


title: Merilukit

text: Merilukit (Pycnogonida) on yksi niveljalkaisten pääjaksoon kuuluvan leukakoukullisten alajakson luokista ja sen ainoa nykyinen lahko on Pantopoda. Merilukit elävät merissä kaikkialla maailmassa, mutta niitä tavataan erityisen runsaasti Välimeressä ja Karibianmerellä sekä Pohjoisella ja Eteläisellä jäämerellä. Merilukkeja tunnetaan yhteensä noin 1300 eri lajia. Vaikka suurin osa lajeista on pienikokoisia, usein vain muutaman millimetrin mittaisia, joukossa on myös suurikokoisia kuten lähes metrin mittaiset syvänmeren merilukit.


title: Merilukit

text: Merilukit elävät meren pohjassa, syvimmillään jopa muutaman kilometrin syvyydessä. Niiden tunnusomaisin piirre on pitkät jalat, joiden suuruus korostuu pieneen keskiruumiiseen nähden. Keskiruumis on niin pieni, että jotkin siellä normaalisti niveljalkaisilla sijaitsevat elimet ovat lukeilla siirtyneet jalkoihin.


title: Merilukit

text: Varhaisimmat merilukkien lahkon Pantopoda fossiileista on ajoitettu devonikaudelle (noin 400 miljoonaa vuotta sitten), ja luokan Pycnogonida kauemmas kambrikaudelle. Merilukit kuuluvat siten hyvin vanhoihin nykyisinkin vielä jäljellä oleviin eläinryhmiin.


title: Risto Heiskala

text: Risto Kalevi Heiskala (s. 11. marraskuuta 1956 Rovaniemi) on professori ja Tampereen yliopiston Institute for Advanced Social Research (IASR) -tutkijakollegiumin johtaja. Vuosina 2008–2011 Heiskala oli Tampereen yliopiston sosiologian professori ja 2002–2008 Jyväskylän yliopiston yhteiskuntapolitiikan professori.


title: Risto Heiskala

text: Heiskala valmistui ylioppilaaksi vuonna 1976. Vuonna 1985 hän valmistui valtiotieteen maisteriksi sosiologian oppiaineesta Helsingin yliopistosta ja väitteli vuonna 1997 tohtoriksi Helsingin yliopistossa tutkimuksella "Society as semiosis: Neostructuralist theory of culture and society". Vuonna 1998 hänestä tuli sosiologian dosentti Helsingin yliopistossa.


title: Risto Heiskala

text: Heiskalan tutkimuskohteita ovat muun muassa yhteiskunta- ja kulttuuriteoriat, historiallinen sosiologia, institutionaalinen organisaatioiden tutkimus sekä tiedon sosiologia. Hänen teoksiinsa kuuluu muun muassa "Toiminta, tapa ja rakenne: Kohti konstruktionistista synteesiä yhteiskuntateoriassa" (2000).


title: John Sturges

text: John Eliot Sturges (3. tammikuuta 1910 – 18. elokuuta 1992) oli yhdysvaltalainen elokuvaohjaaja.


title: John Sturges

text: Sturges syntyi Illinoisissa ja aloitti Hollywoodissa leikkaajana vuonna 1932. Hän alkoi saavuttaa mainetta ohjaajana toisen maailmansodan jälkeen ja oli vuonna 1956 ehdolla Oscar-palkinnon saajaksi.


title: John Sturges

text: Sturgesin ohjauksia ovat "Kuolemanloukku O.K. Corral" (1957), "Vanhus ja meri" (1958), "Viimeinen juna Gun Hillistä" (1959), "7 rohkeata miestä" (1960), "Suuri pakoretki" (1963), "Jääasema Zebra" (1968), "Marooned – avaruuslento Ironman I" (1969), "Joe Kidd" (1972) ja "Kotka on laskeutunut" (1976). Hän kuoli emfyseemaan ja sydäntautiin Kaliforniassa 81 vuoden ikäisenä.


title: John Sturges

text: Sturgesilla on tähti Hollywood Walk of Famella.


title: Esikaupunki

text: Esikaupunki () on kantakaupungin ulkopuolella oleva, kaupunkiin hallinnollisesti kuuluva osa. Esikaupungeiksi nimitetään kuitenkin yleensä kaikkia keskustasta etäämpänä sijaitsevia asuinalueita riippumatta siitä, sijaitsevatko ne kaupungin alueella tai sen ulkopuolella. Esikaupunkialueet ovat usein asuntovaltaisia, ja asukastiheys ja rakennustehokkuus on matalampi kuin keskustassa.


title: Esikaupunki

text: Alun perin esikaupunki on tarkoittanut kaupungin laidalla olevia, varsinaiseen kaupunkiin kuulumattomia ja kaavoittamattomia alueita. Antiikin aikana esikaupunkialueet olivat kaupunginmuurin ulkopuolella olevia kyliä ja maaseutuvilloja. Kaupungin ja esikaupungin välinen selvä ero jatkui läpi keskiajan ja renessanssin. Kaupungit pysyivät pinta-alaltaan pieninä ja asutus tiiviinä. Teollistumisen myötä kaupungit alkoivat kuitenkin kasvaa erittäin nopeasti, eikä ylikansoitettujen kaupunkien alueella enää riittänyt tilaa kaikille. Suurimpien kaupunkien ympärille syntyi esikaupunkivyöhyke, jonne siirtyi kaupungeissa työskentelevää väestöä. Esikaupunkialueille rakennettiin toisaalta työväestön asutusta, toisaalta vauraan keski- ja yläluokan maaseutuasuntoja. Ydinkaupungin ja esikaupunkien välinen ero hämärtyi vähitellen, ja monet esikaupungit liitettiin osaksi kaupunkia. Autoistuminen ja voimakas kaupungistuminen ovat 1900-luvulta lähtien kasvattaneet esimerkiksi Yhdysvalloissa kaupunkien ympärille laajoja esikaupunkialueita, mikä on johtanut kaupunkirakenteen hajautumiseen.


title: Esikaupunki

text: Yhdysvalloissa esikaupungeista tuli alun alkaen vauraamman keskiluokan henkilöautoa vaativia omakotialueita, kun taas eurooppalaisissa kaupungeissa hyvätuloiset haluavat pysyä kaupunkien keskustoissa ja esikaupungeista on usein tullut alemman sosiaaliluokan kerrostalolähiöitä, joihin vie julkinen liikenne. Amerikkalaisten kaupunkien keskustat ovat näin usein slummiutuneet ja rapistuneet, kun vähittäiskauppa ja palvelutkin ovat siirtyneet esikaupunkien ostoskeskuksiin. Tehokas amerikkalainen esikaupunkirakentaminen synnytti valmistaloteollisuuden, jossa kokonainen kaupunginosa saatettiin varustaa lähes identtisin, tehdastekoisin omakotitaloin. Esikaupunkien pientaloelämästä kotiäiteineen tuli 1950-luvulta lähtien amerikkalaisen elämäntavan normi, joka heijastui mainonnassa, televisiosarjoissa, elokuvissa ja muussa viihdeteollisuudessa. 1960-luvulta lähtien Yhdysvaltojen esikaupungeista alkoi kuitenkin kehittyä itsenäisiä asuinyhteisöjä, kun teollisuus- ja toimistotyöpaikatkin alkoivat siirtyä keskustoista loitommas. Tämä mahdollisti osaltaan naisten työskentelyä myös kodin ulkopuolella.


title: Esikaupunki

text: Suomessa perinteiset esikaupunkialueet ovat usein syntyneet kantakaupungin laidalle, ja ne liittyvät yleensä selvemmin vanhaan kaupunkirakenteeseen kuin 1960–1970-luvuilla rakennetut lähiöt, jotka on sijoitettu jo alun perin etäämmälle kantakaupungista.


title: Tiberium

text: Tiberium on fiktiivinen Command & Conquer -pelisarjan tiberian-jatkumossa esiintyvä outo eloperäinen mineraali, joka pelissä ilmestyi maapallolle ulkoavaruudesta meteoriitin mukana. Ensimmäisen kerran se havaittiin vuonna 1995 Italiassa Tiber-joen varrelta, josta se on saanut nimensä. Tiberium leviää itiökasvien avulla ja tiberiumia koskettava aines muuttuu hitaasti tiberiumiksi.


title: Tiberium

text: Tiberiumin sanotaan sisältävän 42,5 % fosforia, 32,5 % rautaa, 15,25 % kalsiumia, 5,75 % kuparia, 2,5 % piitä ja 1,5 % tuntematonta ainetta. Tiberium myös säteilee ja levittää kaasuja, joista 22 % on metaania, 19 % rikkiä, 12 % naftaleenia, 10 % argonia, 6 % isobutaania, 2% ksyleeniä ja 29 % tuntematonta kaasua.


title: Tiberium

text: Tiberium on kaksiteräinen miekka ihmiskunnalle. Se on erinomainen mineraalilähde, mutta tiberiumin saastuttamat alueet ovat liian myrkyllisiä hiilipohjaiselle elämälle. Lisäksi tiberium levittäytyy nopeasti. Kolmannen tiberiumsodan aikoihin issa se on jo levinnyt niin laajalle, että alueita alettiin luokitella tiberiumpitoisuuden mukaan. "Punaiset alueet" olivat täysin asumakelvottomia, tiberiumin saastuttamia alueita. "Keltaiset alueet" olivat osittain saastuneita ja niillä asui suurin osa väestöstä. "Siniset alueet" olivat tiberiumvapaita alueita ja niitä Global Defense Initiative puolusti vahvasti Nodin veljeskuntaa vastaan. Vuoteen 2062 mennessä Tiberium oli levinnyt niin laajalle, että kuuden vuoden kuluttua maasta tulisi täysin asuinkelvoton ihmiskunnalle. GDI ja Nod muodostavat Kanen ja Tacituksen tietojen perusteella Tiberiuminhallintaverkoston, jonka avulla Tiberiumin leviäminen voitiin pysäyttää. Vuoteen 2077 mennessä Tiberiuminhallintaverkosto oli saavuttanut täyden potentiaalinsa ja suurin osa maapallosta oli täysin puhdistettu Tiberiumista.


title: Tiberium

text: Tiberium leviää erittäin nopeasti. Leviämiseen se tarvitsee vain maaperän omia mineraaleja, joita saadessaan se käyttäytyy kasvin tavoit. Siinä missä normaalit kasvit tarvitsevat hiilidioksidia, vettä ja auringonvaloa yhteyttämiseen ja reaktiotuotteena syntyy happea, tiberium kuitenkin imee itseensä maamineraaleja ja leviää samalla tuottaen reaktiotuotteina erilaisia myrkkykaasuja ja säteilyä. Jos leviämistä ei kyetä pysäyttämään, maanpinta hiljalleen muuntuu hiilipohjaisesta elämästä tiberiumpohjaiseksi. Näin on käynyt issa "Punaisille alueille", koska siellä hiilipohjainen elämä ei selviydy. GDI käyttää ääniaaltotekniikkaa estääkseen tiberiumin kasvua.


title: Tiberium

text: Tiberium on arvokas mineraali, jota GDI ja Nod hyödyntävät pitääkseen organisaationsa toiminnassa. GDI:lle tiberiumin ainoa hyöty on sen jalostaminen, kun taas Nod näkee tiberiumin ihmiskunnan evoluution seuraavana vaiheena, ja tämän vuoksi heillä onkin tiberiumiin pohjautuvia mutanttisotilaita. Nodin tiberium-tutkimus on huomattavasti GDI:tä edellä, ja Nod on kehittänyt myös tiberiumiin perustuvia aseita.


title: Tiberium

text: Tiberiumin ensimmäinen esiintymismuoto oli sen löytymisaikoihin eräänlainen kasvilta näyttävä palko, jolla oli juuret maassa ja kristallit olivat maanpinnalla kiinni palossa. Tämä sai tiedemiehet arvelemaan, että tiberium on itse asiassa elollista, vaikka se ei ole orgaanista. Esitettiin myös, että tiberiumilla saattaa olla oma tajunta. Teorian mukaan sillä olisi eräänlaiset kvanttikristalliset aivot, jotka kehittyisivät yhä älykkäämmäksi tiberiumin kasvaessa. Tätä teoriaa ei kuitenkaan ole pystytty todistamaan.


title: Tiberium

text: Tiberiumilla on useita muotoja. Kristallimuotoja on kahdenlaisia: yleisempi vihreä kristalli ja harvinaisempi sininen kristalli. Sinistä kristallia ei ollut maapallolla ensimmäisen tiberiumsodan aikana yleisesti näkyvissä, sitäkin oli olemassa jo silloin. Vuosien saatossa ja tiberiumin levitessä se alkoi esiintyä paljon yleisemmin, yleensä vihreiden kristallien yhteydessä. Sininen tiberium on paljon vaarallisempaa kuin vihreä. Sen myrkylliset vaikutukset alkavat vaikuttaa paljon nopeammin ja ihmiselle kuolema tai mutaatio voi tapahtua jo muutamassa sekunnissa. Sininen kristallikin on jalostettava ja sen arvo on vihreään kristalliin verrattuna noin kaksinkertainen. Kristallimuodon lisäksi tiberiumia esiintyy nestemäisessä muodossa. Nestemäinen tiberium on tietyssä suhteessa erittäin tehokas räjähdysaine, pahimmillaan moninkertaisesti tehokkaampaa kuin ydinpommin räjähdysaine. Lisäksi se muodostaa voimakkaan tiberium-säteilylaskeuman.


title: Tiberium

text: Tiberium toimii Command & Conquer-sarjan tiberian-jatkumon ainoana resurssina. Sitä kerätään tiberiuminkerääjärekoilla, jotka vievät sen jalostamoon, jossa siitä tehdään mineraaleja. Tätä kautta saa rahaa, jolla rakennetaan yksiköitä ja rakennuksia. Nimenomaan tiberiumin takia GDI ja Nod ovat käyneet neljä tiberiumsotaa ja kolmannessa mukaan tulivat scrinit ulkoavaruudesta.


title: Tiberium

text: Tiberiumin vaikutus ihmisiin on mutageeninen ja tappava. Tiberiumkentällä kävelevä joutuu säteilyn kohteeksi, jolloin voi sairastua säteilysairauteen tai muuttua sen vaikutuksesta tiberium-mutantiksi. Säteilyä saattaa saada liian paljon jo 20 sekunnissa. Sotilasajoneuvoihin tiberium ei vaikuta, koska ne on suojattu säteilyltä ja niiden panssari ei muutu helposti tiberiumiksi. Tiberiumia voidaan tuhota myös ääniaaltoja tietyllä taajuudella lähettävillä laitteilla, joita käytetään "sinisillä alueilla" tiberiumin pitämiseksi poissa. Niitä voidaan käyttää myös liikkuvissa ajoneuvoissa, mutta nämä ajoneuvot ovat heikkoja panssaroinniltaan.


title: Alexander R. Todd

text: Alexander Robertus Todd (2. lokakuuta 1907 Glasgow – 10. tammikuuta 1997 Cambridge) oli skotlantilainen biokemisti. Hän sai Nobelin kemianpalkinnon vuonna 1957 nukleotidien, nukleosidien ja nukleotidien koentsyymien rakenteiden tutkimisesta ja niiden syntetisoinnista.


title: Alexander R. Todd

text: Todd valmistui vuonna 1928 Glasgow’n yliopistosta. Tohtoriksi hän väitteli Johann Wolfgang Goethe -yliopistossa Frankfurt am Mainista aiheenaan virtsahappojen kemia. Myöhemmin hän opiskeli Oxfordissa ja sai sieltäkin tohtorin arvon. Sen jälkeen hän työskenteli muun muassa Lontoon yliopistossa.


title: Alexander R. Todd

text: Vuonna 1938 Toddista tuli kemian professori Manchesterin yliopistoon. Siellä hän aloitti nukleosidien tutkimisen. Hän toimi orgaanisen kemian professorina Cambridgen yliopistossa vuosina 1944–1977. Vuonna 1949 Todd syntetisoi ATP:n ja FAD:n.


title: Alexander R. Todd

text: Vuonna 1955 Todd selvitti B-vitamiinin rakenteen. Myöhemmin hän työskenteli B- ja E-vitamiinin rakenteen tutkimisen ja niiden syntetisoinnin parissa. Lisäksi hän tutki hyönteisten antosyaaniväriaineita ja hasiksen ja marihuanan alkaloideja.


title: Alexander R. Todd

text: Todd toimi useissa Britannian hallituksen alaisissa tieteellisissä toimikunnissa. Hänet aateloitiin vuonna 1954 ja vuonna 1962 hänestä tehtiin Trumpingtonin paroni. Toddista tuli Strathclyden yliopiston johtaja vuonna 1975. Vuonna 1977 hänestä tuli ansioritarikunnan jäsen. Todd toimi Royal Societyn puheenjohtajana vuosina 1975–1980. Vuosina 1978–1986 hän toimi Hertfordshiren yliopistossa vierailevana professorina.


title: Tony Attwood

text: Tony Attwood (s. 1952) on Australiassa asuva englantilainen psykologian tohtori, joka tunnetaan yhtenä johtavina Aspergerin oireyhtymän tutkijoista. Hänen kirjoittamansa "Asperger's Syndrome: A Guide for Parents and Professionals" (1998) on käännetty useille kielille ja on saavuttanut oireyhtymää käsittelevän perusteoksen aseman.


title: Tony Attwood

text: Attwood syntyi Birminghamissa. Hän opiskeli Hullin, Surreyn sekä Lontoon yliopistoissa ja on työskennellyt myös kotimaansa ulkopuolella, Australiassa.


The Psychedelic Sounds of the 13th Floor Elevators on The 13th Floor Elevatorsin vuonna 1966 julkaisema levy, jota pidetään kaikkien aikojen ensimmäisenä psykedeelisenä albumina. Levyltä löytyy myös yhtyeen ainoa singlehitti "You're Gonna Miss Me"


title: Ann-Luise Bertell

text: Ann-Luise Maria Bertell (aik. Gammelgård; s. 25. lokakuuta 1971 Oravainen) on suomenruotsalainen näyttelijä, kirjailija ja ohjaaja. Vöyrillä asuva Bertell toimi Wasa Teaterin johtajana vuosina 2010–2015.


title: Ann-Luise Bertell

text: Bertell on ammatiltaan näyttelijä, mutta on aina pitänyt myös kirjoittamista tärkeänä. Hän sijoittui toiseksi Svenska folkskolans vännerin Arvid Mörne -kilpailussa 1996. Seuraavana vuonna hän julkaisi esikoiskokoelmansa "Rus av Gul". Hän on kirjoittanut myös näytelmiä ja revyitä.


title: Ann-Luise Bertell

text: Ann-Luise Bertell valmistui Teatterikorkeakoulusta vuonna 1995, minkä lisäksi hän on opiskellut myös taloustiedettä, psykologiaa ja luovaa kirjoittamista.


title: Ann-Luise Bertell

text: Vuonna 2017 Bertell sai Olof ja Siri Granholmin säätiön Michael Choraeuksen mukaan nimetyn kirjallisuuspalkinnon.Bertellin teoksia ei ole suomennettu.


title: The Specials

text: The Specials on Coventryssa vuonna 1977 perustettu brittiläinen uuden aallon ska-yhtye. Yhtye oli yhdessä muun muassa Madnessin ja Bad Mannersin kanssa osa levy-yhtiönsä mukaan 2 Toneksi kutsuttua musiikkigenreä. Osa yhtyeen levyistä on julkaistu nimellä The Special AKA.


title: The Specials

text: Yhtyeellä oli kaksi Britannian singlelistaykköstä ("Too Much Too Young" vuonna 1979 ja "Ghost Town" vuonna 1981), ja sen musiikkia kuultiin useissa elokuvissa.


title: The Specials

text: The Specialsin perustivat vuonna 1977 Jerry Dammers (koskettimet), Lynval Golding (kitara), Horace Panter (basso), Silverton Hutchinson (rummut) ja Tim Strickland (laulu). Yhtye tunnettiin aluksi nimellä "The Automatics". Yhtye esiintyi coventrylaisissa klubeissa esittäen punkin ja reggae-musiikin sekoitusta.


title: The Specials

text: Pian laulusolistiksi vaihtui Terry Hall (ex-Squad) ja toiseksi kitaristiksi tuli Roddy Byers (ex-The Wild Boys). Yhtyeen nimi vaihtui ensin "The Coventry Automaticsiksi", pian sen jälkeen "The Special AKA The Coventry Automaticsiksi" ja sitten "The Special AKA:ksi". Yhtye esiintyi The Clashin lämmittelijänä kesällä 1978, mutta ei saavuttanut reggae-vaikutteisella musiikillaan kovin hyvää vastaanottoa punk-yleisössä. Entinen roudari Neville Staple liittyi myös yhtyeeseen laulajaksi ja soittamaan perkussioita. Yhtyettä manageroi The Clashin manageri Bernie Rhodes, joka laittoi heidät kuudeksi kuukaudeksi harjoittelemaan ja sitten lähetti yhtyeen Ranskaan saamaan kokemusta.


title: The Specials

text: Yhtyeen ensimmäiselle singlellä "Gangsters" rumpuja soitti John "Brad" Bradbury. Omakustannesingleä varten perustettiin levy-yhtiö "2 Tone", jonka levityksestä vastasi Rough Trade. Single keräsi hyvin huomiota, ja The Specials solmi levytyssopimuksen Chrysalis Recordsin kanssa. "Gangstersia" painettiin lisää, ja se nousi brittilistan kuudenneksi. Yhtye pääsi esiintymään "Top of the Pops" -ohjelmassa.


title: The Specials

text: The Special AKA muutti nimensä The Specialsiksi, ja yhtye julkaisi debyyttialbuminsa "Specials" vuonna 1979. Levyn tuotti Elvis Costello. Debyyttialbumi nousi listaneloseksi. The Specialsin julkinen imago oli mod/rude boy/skinhead-henkinen, johon kuului kaksivärinen pukeutuminen ja vaikutteita 1960-luvun nuorisomuodista.


title: The Specials

text: Vuonna 1980 yhtyeen viiden kappaleen live-EP "Too Much Too Young" oli ykkösenä Britannian singlelistalla ja yhtyeen nimenä oli jälleen The Special AKA. Kakkosalbumi "More Specials" (1980) julkaistiin jälleen The Specials-nimellä. Se nousi albumilistan viidenneksi. Seuraavan vuoden "Ghost Town" ei ollut albumilla, se nousi listakärkeen. Pian tämän jälkeen Neville Staple, Terry Hall ja Lynval Golding jättivät yhtyeen ja perustivat Fun Boy Threen. Dammers muutti yhtyeen kokoonpanoa, ja siihen liittyivät laulajat Stan Campbell ja Rhoda Dakar. Nimeksi vaihtui jälleen The Special AKA. Uudella kokoonpanolla julkaistiin albumi "In the Studio" vuonna 1984. Albumi ei menestynyt kaupallisesti kovin hyvin, mutta kappaleista "Racist Friend" ja "Nelson Mandela" tuli hittejä. Jälkimmäinen (tunnettu myös nimellä "Free Nelson Mandela") nosti Nelson Mandelan kuuluisuuteen Isossa-Britanniassa, ja siitä tuli suosittu apartheidin vastaisessa liikkeessä. Tämän jälkeen Dammers hajotti yhtyeen ja siirtyi mukaan politiikkaan.


title: The Specials

text: 1990-luvun alussa The Beat ja The Specials -yhtyeiden jäsenet muodostivat yhteisen yhtyeen Special Beatin. Se on tehnyt kiertueita ja julkaissut liveäänitteitä. Vuonna 1996 ska nousi suosioon Pohjois-Amerikan radiossa ja Music TV:ssä ja useat The Specials muusikoista kokoontuivat yhteen ja julkaisivat albumin "Today's Specials". Se on studioalbumi, jolla on pääosin reggae ja ska-covereita. Sitä seurasi vuoden 1998 "Guilty 'Til Proved Innocent", jolla vierailivat laulajina Rancidin Tim Armstrong ja Lars Frederiksen. Molempiin albumeihin liittyi kiertueet. Niillä kuten levyilläkään eivät Hall ja Dammers olleet kuitenkaan mukana.


title: The Specials

text: Vuonna 2007 Hall ja Goldings esiintyivät kaksilla festivaaleilla yhdessä ensi kertaa 24 vuoteen esittäen The Specialsin kappaleita. Sen jälkeen yhtye on viime vuosina kiertänyt Euroopassa ja muualla maailmalla.


title: Act of War: Direct Action

text: Act of War: Direct Action on Eugen Systemsin kehittämä ja Atarin julkaisema reaaliaikainen strategiapeli, joka ilmestyi 15. maaliskuuta 2005. Pelille ilmestyi vuonna 2006 lisäosa nimeltä "".


title: Act of War: Direct Action

text: "Act of War: Directionin" juonenkuljetus on toteutettu pelin grafiikkamoottorilla sekä välianimaatioilla, joissa nähdään oikeita näyttelijöitä. "Act of War: Direction Actionin" juonen käsikirjoitti yhdysvaltalainen jännityskirjailija Dale Brown, joka on tunnettu sotilasilmailuun liittyvistä teknotrillereistään.


title: Act of War: Direct Action

text: Raakaöljyn hinta gallonalta nousee maailmanmarkkinoilla, ja yhdysvaltalaisen öljy-yhtiö TransGlobalin öljynjalostamo Houstonissa Texasin osavaltiossa joutuu tunnistamattoman terroristijärjestön pommi-iskun kohteeksi. Terrori-iskun seurauksena Yhdysvaltain presidentti perustaa huippumodernin terrorisminvastaisen erikoisjoukon Task Force Talonin, jonka päällikkö on Yhdysvaltain maavoimien majuri Jason Richter. Task Force Talonin ensimmäinen tehtävä on Ison-Britannian pääkaupungissa Lontoossa, jossa maailman suurimpien ja vaikutusvaltaisempien öljy-yhtiöiden toimitusjohtajat kokoontuvat keskustellakseen öljyteollisuuden tulevaisuudesta. Huippukokous joutuu kuitenkin terrori-iskun kohteeksi, ja TransGlobalin toimitusjohtaja Arthur Kingman jää terroristien panttivangiksi. Task Force Talon pelastaa Kingmanin terroristeilta, mutta valtava terroristien ja palkkasotilaiden armeija miehittää San Franciscon kaupungin ja Task Force Talon siirretään tukemaan Yhdysvaltain maavoimien ja kansalliskaartin operaatioita. Task Force Talonin ansiosta terroristien armeija kuitenkin kukistetaan, ja Yhdysvaltain presidentti siirtää kaikki yhdysvaltalaiset sotilasyksiköt ulkomailta Yhdysvaltain maaperälle.


title: Act of War: Direct Action

text: Majuri Richter kertoo maavoimien kenraali Kellylle saaneensa selville, että terroristien suunnitelmana olisi horjuuttaa maailmantaloutta, koska terroristien toiminta on liittynyt öljyteollisuuteen. Task Force Talon lähetetään Egyptiin, jossa on TransGlobalin uusi öljynjalostamo. Richterin mukaan terroristien aikeena on tuhota öljynjalostamo, koska TransGlobal on ylläpitänyt öljyn hinnan alhaalla ja terroristien suunnitelmaan kuuluu raakaöljyn ostovoiman nostaminen ennätyskorkealle. Task Force Talon puolustaa jalostamoa terroristeilta, ja Richter saa selville, että terrori-iskut suunnitteli rahanahne venäläinen oligarkki Jegor Zakharov. Task Force Talon ja Yhdysvaltain armeija lähetetään Venäjälle, missä Zakharov on aloittanut sisällissodan estääkseen Yhdysvaltain sotilaallisen toiminnan kotimaassaan. Sisällissodasta ja Zakharovin kanssa liittoutuneista Venäjän armeijan joukoista huolimatta Task Force Talon onnistuu tehtävässään ja Zakharov joutuu yhdysvaltalaisten vangiksi.


title: Act of War: Direct Action

text:
Kun Richter ja Zakharov saapuvat Yhdysvaltain maaperälle kenraali Kelly kertoo, että Zakharovin yksityisarmeija on miehittänyt Washingtonin ja ottanut Yhdysvaltain senaatin jäsenet panttivangeiksi. Terroristit ovat ilmoittaneet, että kaikki senaattorit teloitetaan, ellei Zakharov pääse vapaaksi. Richter ei kuitenkaan suostu terroristien vaatimuksiin ja aloittaa kenraali Kellyn kanssa operaation pelastaakseen senaattorit terroristeilta. Task Force Talon pelastaa senaattorit Yhdysvaltain kongressitalosta, mutta Zakharov pakenee vankilasta ja ampuu alas Yhdysvaltain presidentin helikopterin Marine Onen. Task Force Talon evakuoi presidentin pudonneesta helikopterista ja valtaa Valkoisen talon terroristeilta, mutta Zakharov kidnappaa presidentin neuvonantajan Neville Chamberlainin ja pakottaa hänet aktivoimaan Yhdysvaltain asevoimien kokeellisen asejärjestelmän, jonka avulla tietoliikennesatelliitteja voidaan pudottaa Maan ilmakehästä alas maanpinnalle. Zakharov ampuu Chamberlainin ja yrittää tuhota Valkoisen talon, mutta hänen yrityksensä epäonnistuu ja Zakharov kuolee, kun hänen päämajansa joutuu yhdysvaltalaisten risteilyohjusten kohteeksi.
"Act of War: Direct Actionissa" on kolme osapuolta, jotka erkanevat erilaiselta pelityyliltään. Jokaisella osapuolella pelaamisen perusmekaniikka on samanlainen, mutta pelaajan on hyödynnettävä osapuolien etuja.


title: Act of War: Direct Action

text: Ensimmäinen osapuoli on Task Force Talon, joka on Yhdysvaltain asevoimien kuvitteellinen terrorismin vastainen erikoisjoukko. Osapuolen sotajoukkoihin kuuluu huippukoulutettuja sotilaita, monipuolisesti varustettuja panssariajoneuvoja ja futuristisia asejärjestelmiä, kuten kommandoja, Stryker-panssariajoneuvoja ja SHIELD-voimahaarniskoihin pukeutuneita sotilaita. Task Force Talonin yksiköt myös kuuluvat pelin monipuolisimpiin, koska niitä voi varustaa taistelutilanteen vaatimusten mukaisesti; esimerkiksi Stryker on aluksi pelkkä miehistönkuljetusajoneuvo, mutta sen voi myös aseistaa panssarivaunukanuunalla tai kranaatinheittimellä. Monipuolisuutensa ansiosta yksiköt voivat erikoistua useisiin erilaisiin rooleihin. Task Force Talonin heikkouksiin kuitenkin kuuluvat yksiköiden kallis hinta, minkä seurauksena pelaajan täytyy suunnitella hyökkäyksensä tarkasti, jotta hän ei menettäisi liikaa yksiköitä. Osapuolella on myös pelin pienin valikoima erilaisia yksiköitä, minkä seurauksena pelaajan on osattava hyödyntää yksiköiden monipuolisuutta.


title: Act of War: Direct Action

text: Toinen osapuoli on Yhdysvaltain asevoimat, joiden yksikköihin kuuluu Yhdysvaltain maavoimien, merijalkaväen ja ilmavoimien sotilaita, ajoneuvoja, helikoptereita ja lentokoneita. Kahdesta muusta osapuolesta poiketen Yhdysvaltain asevoimien kaikki yksiköt pohjautuvat tosimaailmaan ja niiden ominaisuudet mallinnettu realistisesti esikuviensa mukaan, kuten M1 Abrams -taistelupanssarivaunu, M2 Bradley -rynnäkköpanssarivaunu, M113-miehistönkuljetusvaunu, M270 MLRS -raketinheitin ja AH-64 Apache -taisteluhelikopteri. Osapuolen etuhin kuuluu laaja valikoima yksiköitä, jotka ovat erittäin tehokkaita omassa roolissaan, mutta toisaalta Yhdysvaltain asevoimien yksiköitä ei voi hyödyntää yhtä monipuolisesti kuin kahden muun osapuolen yksiköitä. Yhdysvaltain asevoimien heikkouksiin kuuluvat myös riippuvaisuus voimageneraattorien sähkövirrasta ja kallis teknologiapuu, jonka seurauksena osapuoli pystyy valmistamaan kaikkia yksiköitä ja rakennuksia vasta pelin myöhemmässä vaiheessa.


title: Act of War: Direct Action

text: Kolmas osapuoli on Konsortio, joka on öljy-yhtiöiden rahoittama kuvitteellinen terroristijärjestö. Osapuolen yksikköihin kuuluu alussa heikosti varustettuja sotilaita ja neuvostovalmisteisia ajoneuvoja, kuten AK-47-rynnäkkökivääreillä aseistettuja sotilaita ja Tunguska M1 -ilmatorjuntavaunuja. Konsortion teknologiapuun kehityessä pelaaja saa myös erittäin tehokkaita ja kalliita yksiköitä, kuten näkymättömiä Akula-panssarivaunuja ja YF-23 Black Widow II -suihkuhävittäjiä. Osapuoli yhdistelee halpoja ja heikkoja yksiköitä sekä kalliita ja tehokkaita yksiköitä, minkä seurauksena Konsortio vaatii kaikkien yksiköidensä ominaisuuksien hyödyntämistä. Konsortion alun rakennukset eivät vaadi voimageneraattoreita, mutta myöhemmän vaiheen rakennukset ovat Yhdysvaltain asevoimien rakennusten tavoin riippuvaisia sähkövirrasta, minkä seurauksena voimageneraattorien tuhoutuminen estää pelaajaa valmistamasta tehokkaita ja kehittyneitä yksiköitä.


title: Act of War: Direct Action

text: "Act of War: Direct Actionin" soundtrackin sävelsivät Marc Canham ja Jonathan Williams.


title: Nuorisovaltuusto

text: Nuorisovaltuusto (epävirallinen lyhenne NuVa) on valtakunnallisesti käytettävä yleisnimi kaikille Suomessa toimiville nuorten vaikuttajaryhmille, jotka toimivat omissa kunnissaan tai kaupungeissaan paikallisten nuorten etuja ajaen. Nuorten vaikuttajaryhmiä kutsutaan myös nimillä nuorisoparlamentti, nuorisofoorumi, Nuorten Ääni yms. Monet ryhmät ovat muuttaneet nimensä nuorisovaltuustoiksi ajan myötä (esim. Oulun alueen ryhmät, sekä tuoreimpana Tampere vuonna 2015).


title: Nuorisovaltuusto

text: Nuorisovaltuustoja ei ole kahta samanlaista, siksi on vaikea antaa mitään yleispäteviä raameja sille, mikä nuorisovaltuusto on. Tähän artikkeliin onkin kerätty yleisesti päteviä toimintamalleja, joista kuitenkin on useita poikkeuksia.


title: Nuorisovaltuusto

text: Suomessa on toista sataa toimivaa nuorisovaltuustoa.


title: Nuorisovaltuusto

text: Nuorisovaltuustojen asema on myös turvattu laissa: Eduskunta hyväksyi 13.3.2015 uuden kuntalain äänin 119-69. Jatkossa kuntalaki velvoittaa jokaista kuntaa asettamaan nuorisovaltuuston turvaamaan nuorten vaikuttamismahdollisuudet.


title: Nuorisovaltuusto

text: Nuorisovaltuustossa toimii kuntakohtaisesti vaihdellen noin 13-20-vuotiaita nuoria, joissa on niin yläkoululaisia, lukiolaisia kuin ammatillisenkin puolen opiskelijoita sekä myös satunnaisesti korkeakouluopiskelijoita.


title: Nuorisovaltuusto

text: Nuorisovaltuuston jäsenet valitaan usein kouluvaaleilla, joissa vaalipiirinä voi olla kyseinen koulu tai koko kunnan/kaupungin alue. Esimerkiksi Espoossa käytetään mallia, jossa Espoossa koulua käyvät espoolaiset yläkoulu- ja lukio-ikäiset äänestävät kouluissaan kaikkia Espoon alueella ehdokkaina olevia. Ne espoolaiset äänioikeutetut, jotka eivät käy koulua Espoossa, voivat äänestää kaupungin yhteispalvelupisteissä.


title: Nuorisovaltuusto

text: Nuorisofoorumit valitsevat usein jäsenensä ns. Suurkokouksessa, joka järjestetään vuosittain.


title: Nuorisovaltuusto

text: Joissakin paikoissa (esim. Vihti aiemmin) valtuutetut valitaan haastattelemalla hakijat, joista koottu "raati" valitsee uudet jäsenet. Joissakin paikoissa (esim. Vihti , jokseenkin samantapaisesti Helsinki) nuorisovaltuusto on taas jaettu useampiin, nuorille avoimiin ryhmiin joiden jäsenet hakevat nuorisovaltuuston ydinryhmään.


title: Nuorisovaltuusto

text: Nuorisovaltuustojen toimikausi kestää vuoden tai kaksi vuotta, ja kausi määräytyy joko kouluvuoden tai kalenterivuoden mukaan.


title: Nuorisovaltuusto

text: Nuorisovaltuustoilla on usein kunnan nuorisotyöstä vastaavasta organisaatiosta oma "tukityöntekijä" joka auttaa nuorisovaltuustoa aherruksessaan. Mm. Espoossa on palkattu työntekijä pelkästään nuorisovaltuuston pääsihteeriksi.


title: Nuorisovaltuusto

text: Ensimmäinen pysyväksi tarkoitettu nuorisovaltuusto perustettiin Kangasalle vuonna 1995. Samoihin aikoihin sai alkunsa myös toinen yhä olemassa oleva nuorisovaltuusto Lapualle. Vuoden 1996 lopussa starttasi ensimmäinen eteläisen Suomen nuorisovaltuusto Vihtiin ja pian sen jälkeen alkoivat nuorisovaltuustot vallata myös isommat kaupungit, kun Kuopio ja Espookin saivat omansa.


title: Nuorisovaltuusto

text: Nuorisovaltuustojen toiminnan väkevöityminen alkoi pitkälti siitä, kun Vihdissä annettiin ensimmäisenä puhe- ja läsnäolo-oikeus kunnan lautakuntiin, kunnanvaltuustoon ja -hallitukseen.


title: Nuorisovaltuusto

text: Nuorisovaltuustojen keskenäisen yhteistyön tekeminen alkoi niin ikään heti alkuvaiheessa. Ensimmäinen valtakunnallinen NUPPI – Nuorten päättäjien huipputapaaminen järjestettiin Vihdissä keväällä 1997.


title: Nuorisovaltuusto

text: Nuorisovaltuustojen kattojärjestö Nuoret Vaikuttajat ry. perustettiin Allianssiristeilyllä keväällä 1998. Nuoret Vaikuttajat ry. vaihtoi nimensä Suomen Nuorisovaltuustojen liitto - Nuva ry:ksi vuoden 2004 vuosikokouksessaan Raahessa, ja edelleen Suomen Nuorisovaltuustojen Liitto ry:ksi vuoden 2015 vuosikokouksessaan Tampereella.


title: Nuorisovaltuusto

text: Nuorisovaltuustokokeiluja on toki ollut aiemminkin: ensimmäinen nuorisovaltuusto perustettiin Varkaudessa vuonna 1963, mutta tämä lopetti ensimmäisen kautensa 1964 jälkeen. Varkauden nuorisovaltuusto heräsi jälleen henkiin vuonna 2003.


title: Nuorisovaltuusto

text: Nuorisovaltuuston tärkein tehtävä on toimia oman kaupunkinsa/kuntansa nuorten edunvalvojana. Monet nuorisovaltuustot ovat saaneet puhe- ja läsnäolo-oikeudet kunnan/kaupungin lautakuntiin sekä kunnan/kaupunginvaltuustoon. Lisäksi ne saattavat tehdä eri toimielimille aloitteita ja kannanottoja.


title: Nuorisovaltuusto

text: Nuorisovaltuustot ovat monilla paikkakunnalla alkaneet myös tuottaa tapahtumia alueen nuorille. Ne saattavat olla toteuttamassa konsertteja, diskoja, nuorisomessuja ja monenlaisia muita tapahtumia ja tempauksia, joita he kokevat alueensa nuorten tarvitsevan. Nuorisovaltuustotoiminnan laatu on useimmiten kiinni kunnan päättäjistä tai virkamiehistä. Usein nuorisovaltuustoille ei kuitenkaan anneta kunnissa heille kuuluvaa asemaa vaan nuorisovaltuutettuja pidetään alempiarvoisina.


title: Nuorisovaltuusto

text: Nuorisovaltuusto on vakaumuksellisesti sekä puoluepoliittisesti sitoutumaton toimielin. Käytännössä tämä tarkoittaa sitä, että nuorisovaltuustojen jäsenet eivät saa tuoda nuorisovaltuuston nimissä esiin esimerkiksi omaa puoluekantaansa. Näin ollen nuorille taataan parempi mahdollisuus vaikuttaa, koska heitä ei sido minkään puolueen näkemykset.


title: Nuorisovaltuusto

text: Nuorisovaltuusto on hyvä mahdollisuus nuorelle opetella politiikkaa ja vastuunkantokykyä.


title: Nuorisovaltuusto

text: Nuppi -tapahtuma oli vuosina 1997-2006 järjestetty valtakunnallinen nuorisovaltuustojen ja muiden nuorten vaikuttajaryhmien kaksi päiväinen koulutusviikonloppu, joka oli vuosina 1997-2003 keväisin, vuodesta 2004-2006 syksyisin. Lohjan Nuppi järjestettiin poikkeuksellisesti Allianssi-risteilyn vuoksi viikolla, koska osa osallistujista jatkoi suoraan Allianssi -risteilylle.


title: Nuorisovaltuusto

text: Nuppi -tapahtuma järjestettiin alkuvuosina Allianssi ry:n vetämänä yhteistyössä paikallisten nuorisovaltuustojen kanssa. Vuonna 2001 Nuoret Vaikuttajat ry. (nyk. Nuva ry) otti suuremman roolin järjestelyissä ja siitä eteenpäin se olikin kyseisen järjestön järjestämä tapahtuma. Tästä vuodesta lähtien Nuppi -viikonlopun ohjelmassa oli myös yhdistyksen sääntömääräinen vuosikokous.


title: Nuorisovaltuusto

text: Vuodesta 2007 lähtien Nuppi -tapahtuma on korvaantunut vuosikokouspainotteisella Huipputapaamisella sekä osallistujien kokemustasoon painottuvilla Aktiivipäivillä


title: Nuorisovaltuusto

text: Nuppi -paikkakunnat


title: Käsipallon Suomen Cup

text: Käsipallon Suomen Cupia on pelattu kaudesta 1974–1975 lähtien. Ensimmäisen Suomen Cupin voitti helsinkiläisseura HIFK. Joinakin vuosina Suomen Cupin finaalit on järjestetty suuressa yhteisturnauksessa, jossa on ollut mukana myös muita sisäpalloilulajeja. Näin oli esimerkiksi vuonna 2005, kun finaalit pelattiin Helsingin jäähallissa. Vuonna 2007 salibandyn, käsipallon, lentopallon ja koripallon Suomen Cupin finaalit pelattiin Vantaan Energia Areenalla. Ensimmäinen SM-sarjan ulkopuolinen joukkue finaalissa oli vuonna 2004 William Team. Vuoteen 1996 asti pelattiin myös erikseen A- ja B-sarjat. Joinakin vuosina finaali on pelattu kaksiosaisena.


title: Weio Henriksson

text: Weio Vilho Henriksson (7. tammikuuta 1903 Pohja – 21. huhtikuuta 1973 Helsinki) oli suomalainen varatuomari ja Kekkosen V:n hallituksen puolueisiin sitoutumaton oikeusministeri. Henriksson oli Helsingin kunnallispormestarina eli maistraatin puheenjohtajana 1940–1970-luvulla. Oikeusministerinä hän ehti olla 484 päivää, 6.11.1954–3.3.1956.


title: Unkarin neuvostotasavalta

text: Unkarin neuvostotasavalta oli ensimmäisen maailmansodan loppumista seuranneen sekasorron aikana Unkarissa valtaan noussut kommunistihallinto 21. maaliskuuta – 1. elokuuta 1919. Béla Kunin johtama Unkarin kommunistinen puolue oli noussut valtaan Mihály Károlyin tasavallan romahdettua. Myös neuvostotasavalta ajatui pian vaikeuksiin taloudellisten ja ulkoisten uhkien takia. Sen kannatusta söivät uudistusten epäonnistuminen ja neuvostotasavallan vastustajiin kohdistettu terrori. Neuvostohallitus joutui lopulta eroamaan 1. elokuuta 1919 romanialaisten joukkojen edetessä kohti pääkaupunki Budapest. Neuvostovallan jälkeen valtaan nousi lopulta valtionhoitajaksi nimitetty Miklós Horthy.


title: Unkarin neuvostotasavalta

text: Unkari oli osana Itävalta-Unkaria kärsinyt tappion ensimmäisessä maailmansodassa. Lokakuussa 1918 Unkarissa oli syttynyt niin sanottu krysanteemivallankumous ja vallankumoukselliset sotilaat valtasivat maan kaupungit ja maaseudun. Kaksoismonarkian viimeinen merkittävä ele oli aseleposopimuksen allekirjoittaminen 3. marraskuuta. Itävalta julistettiin tasavallaksi 12. marraskuuta ja Unkari itsenäiseksi tasavallaksi 16. marraskuuta. Maan pääministeriksi nousi kreivi Mihály Károlyi, jonka suurta kansansuosiota nauttinut hallitus vaati nopeaa rauhaa, yleistä äänioikeutta ja muita yhteiskunnallisia uudistuksia. Hallitus toivoi myös voivansa estää vähemmistökansalaisuuksien, kuten slovakialaisten, serbien ja romanialaisten erkanemisen Unkarista. Maalla oli kuitenkin useita vaikeuksia. Talous oli romahtanut ja sodan voittaneet ympärysvallat olivat vähemmistökansalaisuuksien puolella. Vuoden 1918 loppupuolella tšekit miehittivät Slovakian, Romania Transsilvanian ja Unkarin tasanon itäosan ja serbit Bácskan ja Baanaatin. Aluemenetykset olivat huomattava arvovaltakolaus Károlyiin hallitukselle.


title: Unkarin neuvostotasavalta

text: Unkarin kommunistinen puolue oli perustettu 24. marraskuuta 1918. Sitä johti juutalaissyntyinen lehtimies Béla Kun. Béla Kun oli ollut sotavankina Venäjällä ja hän oli tavannut Vladimir Leninin. Ideologinen malli saatiin Saksan ja Itävallan työväenliikkeiltä. Kommunistit uskoivat koko Euroopan köyhänlistön vallankumoukseen ja lopulta maailmanvallankumoukseen. Unkari nähtiin osana tähän johtavaa tapahtumaketjua. Puolueen perustajat olivat pääasiassa entisiä sosiaalidemokraatteja. Puolue alkoi saada kannatusta ensin etenkin pääkaupungin tehdastyöläisten piirissä ja lopulta myös maan maaseudulla. Puolueen kannattajat alkoivat perustaa työläisten, talonpoikien ja sotilaiden neuvostoja.


title: Unkarin neuvostotasavalta

text: Károlyistä tehtiin Unkarin presidentti 11. tammikuuta 1919. Károlyin suurin uudistushanke oli maareformi eli suurtilojen hävittäminen ja jako pientilallisille. Kommunistien kasvavaa suosiota yritettiin hillitä vanitsemalla Béla Kun ja noin puolisataa muuta kommunistia. Kumpikin hanke epäonnistui. Kommunistien toiminta jatkui ja maareformi ei edennyt. Talonpojat alkoivat valalta suurtiloja omatoimisesti. Viimeinen isku Károlyille oliympärysvaltojen vaatimus (ns. Vixin nootti) 20. maaliskuuta 1919 Unkarin Romanian vastaiselle rajalle perustettavasta puolueettomasta vyöhykkeestä. Vastausta Unkarilta vaadittiin jo seuraavana päivänä. Unkarin hallitus ilmoitti, ettei se hyväksyisi vaatimusta vaan eroaisi. Sosiaalidemokraatit ja kommunistit päättivät ottaa vallan käsiinsä ja yhdistyä yhdeksi puolueeksi. Károlyi erosi 21. maaliskuuta ja luovutti vallan vallankumoukselliselle hallitusneuvostolle, joka nimitti Unkarin neuvostotasavallaksi.


title: Unkarin neuvostotasavalta

text: Tilanne Euroopassa näytti vuonna 1919 menevän kommunistien suunnitelmien mukaan. Puna-armeija eteni Ukrainassa kohti Romaniaa, Baijerissa oli julistettu neuvostotasavalta ja tilanne näytti kehittyvän työväenliikkeen hyväksi myös Itävallassa. uuden sosialistisen yhteiskunnan perustamiseksi annettiin nopeasti uusia asetuksia. Huhtikuussa 1919 järjestettiin paikallisneuvostojen ja neuvostojen kansalliskokouksen vaalit, joiden ehdokkaat tulivat vain yhdeltä listalta. Yli 20 työntekijän yritykset teollisuus-, kaivos-, kauppa- ja kuljetusyritykset, sekä pankit ja vakuutusyhtiöt kansallistettiin. Suuret ja keskikokoiset tilat takavarikoitiin ja niille perustettiin maatalousosuuskuntia. Koulut siirrettiin kirkon alaisuudesta valtion alaisuuteen ja myös kirkko menetti osan maistaan. Tuomioistuimet korvattiin maallikkotuomarien vallankumoustuomioistuimilla. Asevoimien perustamiseksi pyydettiin Neuvosto-Venäjän apua. Uuteen armeijaan liittyivät myös monet entiset upseerit. Neuvostotasavalta nähtiin parhaana mahdollisuutena karkottaa ulkovallat Unkarista ja neuvostotasavalta torjui myös Vixenin nootin. Ulkomailla tapahtumien käänteestä oltiin hämmentyneitä. Ympärysvallat olivat kokoontuneet Pariisin rauhankonferenssiin, jossa Yhdysvaltojen Woodrow Wilson ja Ison-Britannian David Lloyd George syyttivät Ranskaa tilanteen puhkeamista sen liiallisten Unkarille esittämien vaatimusten takia. Aluevaatimuksiaan pönkittäen Romania ja Tšekkoslovakia päättivät ryhtyä toimiin. Romanialaiset joukot etenivät Unakrin rajan yli 16. huhtikuuta ja tšekit hieman myöhemmin.


title: Unkarin neuvostotasavalta

text: Neuvostotasavallan tilanne oli tukala. Lupaava kehitys vuoden alussa ei ollut toteutunut. Baijerin neuvostotasavalta oli kukistunut, puna-armeija ei ollut saavuttanut Unkaria ja Itävallan vallankumous ei olutkaan puhjennut. Unkarin puna-armeija ryhtyi kuitenkin vastahyökkäykseen toukokuussa 1919 tavoitteena yhteyden luominen Venäjän puna-armeijaan. Tšekeistä saatiin voittoja ja unkarilaiset etenivät Slovakiaan. Lopulta he taipuivat kuitenkin ympärysvaltojen painostuksesta palaamaan lähtöasemiinsa, mikä heikensi armeijan moraalia. Kutsunnat ja edelleen jatkuva elintarvikepula söivät puolestaan neuvostotasavallan kannatusta kansan keskuudessa. Myös maareformista oli tullut hyvin epäsuosittu. Sosiaalidemokraatit alkoivat vaatia kommunistien eroa, johon neuvostotasavallan kannattajat vastasivat terrorilla. Surmansa sai arviolta noin 500 henkilöä. Ranskan miehittämässä osassa Unkaria Szegedissä perustettiin vastahallitus ja kansallinen armeija, jonka johtoon nousi kontra-amiraali Miklós Horthy. Yhä epätoivoisemman neuvostohallinto käynnisti romanialaisten vastaisen vastahyökkäyksen 20. heinäkuuta, joka epäonnistui surkeasti. Pari päivää myöhemmin romanialaiset ylittivät Tisza-joen. Neuvostohallityus ilmoitti eroavansa 1. elokuuta ja Béla Kun pakeni Itävaltaan. Hieman myöhemmin romanialaiset joukot valtasivat pääkaupunki Budapestin.


title: Unkarin neuvostotasavalta

text: Neuvostovallan romahdettua hallitusvastuussa olivat viikon ajan muutamat sosiaalidemokraatit, mutta valta siirttyi pian vallankaappauksella oikeistolle. Huomattavimmaksi voimatekijäksi nousi pian Horthyn kansallinen armeija, jonka organisoinnista oli vastannut pitkälti Gyula Gömbös. Seurasi laajamittainen valkoinen terrori, jonka aikana sai surmansa arviolta 5 000 henkilöä. 70 000 passitettiin keskitysleireille ja tuhannet pakenivat ulkomaille. Terrori herätti arvostelua ulkomailla, mutta Horthy ei kiirehtinyt sen hillintää. Horthy ratsasti 16. marraskuuta joukkoineen Budapestiin, josta romanialaiset olivat hieman aikaisemmin vetäytyneet. Lopulta järjestettiin sosiaalidemokraattien boikotoimat vaalit, jotka voittivat kansallinen pienviljeliäpuolue ja kristillinen kansallispuolue. Unkarin uudesta valtiomuodosta neuvostotasavallan jälkeen ei päästy sopuun, jolloin eräänlaisena kompromissina Horthy nimitettiin kuninkaalle kuuluvia oikeuksia käyttäväksi valtionhoitajaksi 1. maaliskuuta 1920. Trianonin rauha allekirjoitettiin 4. kesäkuuta 1920.


title: Raatteentie (täsmennyssivu)

text: Raatteentie voi viitata seuraaviin:


title: Aleksandr Zaitsev

text: Aleksandr Gennadijevitš Zaitsev (, s. 16. kesäkuuta 1952) on taitoluistelun pariluistelun Euroopan-mestari, maailmanmestari ja olympiavoittaja. Zaitsev muistetaan parhaiten Irina Rodninan parina taitoluistelussa. He voittivat pariluistelun olympiakultaa 1976 talviolympialaisissa ja 1980 talviolympialaisissa ja pariluistelun maailmanmestaruuden 1973–1978. Euroopan-mestaruuden taitoluistelun pariluistelussa he voittivat 1973–1978 ja 1980. Heidän valmentajana toimi Stanislav Žuk.


title: Aleksandr Zaitsev

text: Zaitsev ja Rodnina menivät naimisiin vuonna 1975, mutta erosivat myöhemmin.


title: Jason Koumas

text: Jason Koumas (s. 25. syyskuuta 1979 Wrexham, Wales) on walesilainen, kreikkalaiset sukujuuret omaava jalkapalloilija. Hän oli keskikenttäpelaaja ja edusti seuratasolla Tranmere Roversia, West Bromwich Albionia, Cardiff Cityä ja Wigan Athleticiä.


title: Jason Koumas

text: Koumas pelasi Walesin maajoukkueessa 34 ottelua ja teki niissä kymmenen maalia.


title: Veritas Formula 1 -sarjassa

text: Veritas oli saksalainen autonvalmistaja, jonka perustivat entiset BMW-insinöörit Ernst Loof ja Lorenz Dietrich. Formula 1:n MM-sarjassa Veritas oli mukana vuosina –. Veritas kilpaili hopeanvärisillä V6-moottorilla varustetuilla Meteor-autoilla. Veritas ei saavuttanut suurta menestystä ja loppu sille tuli, kun Loof palasi BMW:lle. Tallin parhaaksi tulokseksi jäi Fritz Riessin vuoden Saksan GP:n seitsemäs sija.


title: Venäjän duuman vaalit 2003

text: Joulukuun 7. 2003 pidettiin Venäjän federaation lainsäädäntöelimen vaalit. Venäjän duumaan valittiin 450 uutta kansanedustajaa.


title: Fantoftin sauvakirkko

text: Fantoftin sauvakirkko () on uudelleenrakennettu sauvakirkko Fanassa, Bergenissa, Norjassa. Kirkko rakennettiin alun perin vuonna 1150 Fortuniin, Sogniin. 1800-luvulla kirkkoa uhkasi purku, koska Norjassa oli sadoittain sauvakirkkoja. Konsuli F. Gade kuitenkin osti kirkon, ja vuonna 1883 se siirrettiin purettuna Fantoftiin lähelle Bergeniä. Kirkko tuhoutui tuhopoltossa 1992, mutta siitä rakennettiin tarkka kopio, joka valmistui 1997.


title: Fantoftin sauvakirkko

text: Kirkko rakennettiin 1150 Fortuniin, Sogniin, Sognin ja Fjordanen lääniin, mutta se siirrettiin purettuna Fantoftiin 1883. Työtä johti konservaattori Anders Lorange. Hän valvoi työtä, kun kirkko purettiin ja vietiin veneellä osissa Bergeniin. Arkkitehti Joakim Mathiesen oli myös mukana työssä. Ennen purkua kirkon kattorakenteita oli muutettu ja siihen oli 1600-luvulla lisätty länsitorni. Fantoftiin siirtäessä nämä muutokset kuitenkin hylättiin, ja kirkko rakennettiin uudelleen niin kuin sen oli alun perin luultu olevan. Puuttuvat osat tehtiin muiden sauvakirkkojen mukaan, erityisesti Borgundin sauvakirkon mallin perusteella.


title: Fantoftin sauvakirkko

text: 6. kesäkuuta 1992 kirkko tuhoutui tuhopoltossa. Norjassa tehtiin noihin aikoihin useita kirkonpolttoja, joihin olivat syyllistyneet norjalaiset black metal -piirit. Fantoftin sauvakirkko on kuuluisin kirkonpolttojen kohteista, sillä se oli yksi Norjan arkkitehtuurin suurimmista aarteista. Aluksi palon luultiin alkaneen salamaniskusta tai sähköhäiriöstä. Poliisi epäili teosta Varg Vikernesiä, mutta häntä ei tuomittu, sillä oikeudenkäynnissä valamiehistö äänesti hänet syyttömäksi. Tuomarit pitivät tätä virheenä, mutta kieltäytyivät uusimasta oikeuskäsittelyä. Kirkosta alettiin heti rakentaa tarkkaa kopiota.


title: Fantoftin sauvakirkko

text: Myöhemmin oli yritetty sytyttää tuleen varastoa, jossa kirkon pelastettuja osia säilytettiin. Uudelleenrakentaminen oli haastavaa rakennusmestarille ja rakentajille, sillä Norjassa ei ollut rakennettu sauvakirkkoja vuosisatoihin, ja saatavilla olevat rakennusohjeet olivat vähäiset. Suurin osa rakennusuunnitelmista tehtiin paikan päällä arvioiden sekä olemassa olevien piirrosten pohjalta.


title: Fantoftin sauvakirkko

text: Työ oli valmis avajaisia varten 1997. Tämä oli identtinen kopio poltetusta sauvakirkosta. Uutta kirkkoa varten oli palkattu puunkaatajat Kaupangerista. Kirkon kuorissa olevan krusifiksin veisti Sven Valevatn ja maalasi Solrun Nes. Vanhasta kirkosta ei jäänyt paljoa käyttökelpoista materiaalia, paitsi mahdollisina jäänteinä alttarin risti ja onnenkivi, joka on esillä yhdellä seinällä. Alkuperäisessä kirkossa olleita maalauksia ei pystytty entisöimään.


title: Fantoftin sauvakirkko

text: Kirkon ulkopuolella on kiviristi, joka on peräisin Tjorasta, Solan kunnasta.


title: Luigi Legnani

text: Luigi Rinaldo Legnani (7. marraskuuta 1790 – 5. elokuuta 1877) oli italialainen kitaristi ja säveltäjä. Hän syntyi Ferrarassa, mutta muutti vuonna 1799 perheineen Ravennaan ja kuoli siellä 86 vuoden ikäisenä. Hänen pääteoksiinsa lukeutuvat "36 kapriisia" (op. 20).


title: Tecno

text: Tecno oli veljesten Luciano ja Gianfranco Pederzanin perustama italialainen Formula 1 -talli. Talli osallistui kymmeneen osakilpailuun 1972–1973 saavuttaen yhden MM-pisteen.


title: Tecno

text: Tecno nousi Formula 1 -sarjaan Martinin tukemana kaudella 1972. Talli rakensi itselleen PA123-auton, jossa oli Tecnon itse valmistama V12-moottori. Kuljettajina toimivat Nanni Galli ja Derek Bell.


title: Tecno

text: Ainoan MM-pisteen tallille toi Chris Amon Belgian GP:sta 1973. Kauden 1973 jälkeen Tecnoa ei enää nähty F1:sissä, koska Martini siirsi rahansa Brabham-tallin tukemiseen ja Amon siirtyi kehittämään omaa talliaan.


title: Philippe Cattiau

text: Philippe Cattiau (28. heinäkuuta 1892 – 17. helmikuuta 1962) oli ranskalainen miekkailija ja olympiavoittaja.


title: Philippe Cattiau

text: Cattiau voitti urallaan floretilla ja kalvalla kahdeksan olympiamitalia, joista kolme oli kultaisia. Antwerpenin 1920 olympialaisissa hän sai floretilla sekä henkilökohtaisessa kilpailussa että joukkuekilpailussa hopeaa. Pariisin 1924 olympialaisissa hän voitti kultaa floretin joukkuekilpailussa. Floretin henkilökohtaisessa kilpailussa hän sijoittui hopealle voitettuaan 23 ottelua ja hävittyään vain pistein 4–5 maanmiehelleen Roger Ducret'lle, joka aiemmissa otteluissaan oli hävinnyt kuudesti.


title: Philippe Cattiau

text: Cattiau saavutti Amsterdamin 1928 olympialaisissa hopeaa floretin joukkuekilpailussa, Los Angelesin 1932 olympialaisissa kultaa sekä floretin että kalvan joukkuekilpailussa ja Berliinin 1936 olympialaisissa pronssia kalvan joukkuekilpailussa.


title: Philippe Cattiau

text: Kalvalla Cattiau voitti Euroopan mestaruuden sekä henkilökohtaisessa kilpailussa että joukkuekilpailussa kahdesti. Viimeisen arvokisamitalinsa hän saavutti vuonna 1937, jolloin ensi kertaa kilpailtiin Euroopan-mestaruuksien sijasta maailmanmestaruuksista.


title: Mandy Patinkin

text: Mandel Bruce ”Mandy” Patinkin (s. 30. marraskuuta 1952) on yhdysvaltalainen näyttelijä. Hänelle on myönnetty Tony- (1980) ja Emmy-palkinnot (1995). Hän on lisäksi ollut Golden Globe -ehdokkaana vuosina 1984 ja 1995.


title: Mandy Patinkin

text: Patinkin syntyi juutalaiseen perheeseen Chicagossa, Illinoisissa. Hän saavutti menestystä alun alkaen musikaaleissa (kuten "Evita", 1979), mutta siirtyi sitten elokuviin. Hänellä on ollut rooleja muiden muassa elokuvissa "Jentl" (1983), "Danielin kirja" (1983), "Prinsessan ryöstö" (1987), "Rakkauden sävel" (1991), "Katkera rohto" (1991) ja "Valtapeliä" (1999).


title: Mandy Patinkin

text: Patinkin esitti Jason Gideonia televisiosarjassa "Criminal Minds – FBI-tutkijat" vuodesta 2005 vuoteen 2007. Hän sairasti 1990-luvulla kartiopullistumaa ja sai kaksi sarveiskalvonsiirtoa (oikea 1997, vasen 1998). Hän näyttelee myös televisiosarjassa "Isänmaan puolesta".


title: Tec-Mec

text: Tec-Mec oli Valerio Colottin perustama italialainen Formula 1 -talli, joka osallistui ainoastaan yhteen osakilpailuun, Yhdysvaltain GP:hin 1959. Kilpailussa tallin brasilialainen kuljettaja Fritz d'Orey keskeytti. Tec-Mec käytti kilpailussa Maserati 250F -auton muunnosta.


title: Stebro

text: Stebro oli kanadalainen Formula 1 -talli, joka osallistui ainoastaan Yhdysvaltain GP:hin kaudella . Talli osallistui kilpailuun Formula Junior autolla, joka oli selvästi muita hitaampi. Aika-ajoissa Peter Broeker oli muita yli 15 sekuntia hitaampi ja kilpailussa hän jäi voittajasta 22 kierrosta. Autossa oli Fordin nelisylinterinen moottori, joka kehitti noin 110 hevosvoimaa.


title: I Love New York

text: I Love New York on tositelevisiosarja, jota esittää Yhdysvalloissa televisiokanava VH1 ja jonka päähenkilö on Tiffany Pollard (paremmin tunnettu nimellä "New York"). Sarjassa Tiffany Pollard etsii hänen "todellista rakkauttaan". Sarjasta on ilmestynyt kaksi tuotantokautta.


title: I Love New York

text: Sarja on spin-off televisiosarjasta Vaimomatskua ("Flavor of Love"), jossa Tiffany oli molemmilla kausilla mukana ja jäi molemmissa kausissa toiseksi.


title: I Love New York

text: Sarjassa "I Love New York" New York äiti, Michelle Patterson, auttaa häntä valitsemaan "elämänsä miehen". Mauricio Sanchez oli New Yorkin avustaja, "Chamo", mutta vain ensimmäisellä kaudella. Suomessa Sub alkoi esittää 1. tuotantokautta maaliskuussa 2009.